Berapakah Kelajuan Terpantas Yang Dicapai Oleh Manusia Ketika Berlari?

Jika kita ditanyakan soalan siapa manusia terpantas dunia, sudah pasti jawapannya adalah Usain Bolt.

Memang benar, Bolt bukan sekadar adalah pelari terpantas dunia, dia juga adalah manusia terpantas dunia dan dia memegang rekod kelajuan paling pantas yang pernah dicapai oleh manusia ketika berlari. Apakah rekod-rekod ini?

Usain Bolt memegang kedua-dua rekod tersebut. Dengan masa 9.58 saat dan purata kelajuan 37.58 km/j bagi jarak 100 meter dan 19.19 saat dengan purata kelajuan 37.52 km/j bagi jarak 200 meter, Rekod Bolt sehingga sekarang belum dapat dicabar pelari lain.

Bagi rekod atlit wanita pula, kedua-dua jarak tersebut masih dipegang oleh pelari legenda Amerika Syarikat, Florence Griffith Joyner atau lebih dikenali dengan nama Flo-Jo. Rekodnya dalam jarak 100 meter dan 200 meter, dengan masa 10.49 saat dan 21.34 saat belum dapat dipecah bertahun-tahun lamanya. Dia melakukan dua larian tersebut dengan purata kelajuan 34.31 km/j dan 33.73 km/j. Jelas, Flo-Jo lebih pantas dalam acara 200 meter.

Rekod ini masih dipegang oleh pelari Amerika Syarikat, MIchael Johnson yang memegang rekod 43.18 saat bagi kategori lelaki dan pelari Jerman, Marita Koch bagi kategori wanita yang mencatatkan masa 47.60 saat. Purata kelajuan Johnson dan Koch masing-masing adalah 33.34 km/j dan 30.24 km/j.Pembetulan - Bagi kategori lelaki, rekod dunia kini dipegang oleh Wayde Van Niekerk dari Afrika Selatan dengan masa 43.03 saat pada tahun 2016, memecahkan rekod Michael Johnson sejak 1999 dengan kelebihan 0.15 saat.

1000 meter atau 1 kilometer merupakan satu jarak yang cukup panjang. Sehingga kini rekod dunia sejak 1999 dipegang oleh Noah Ngeny, atlit kelahiran Kenya bagi kategori lelaki dengan masa 2 minit 11.96 saat dengan purata kelajuannya adalah 27.29 km/j. Bagi wanita pula, Svetlana Masterkova, atlit Rusia memegang rekod bagi wanita dengan masa 2 minit 28.98 saat. Svetlana mencipta rekodnya dengan purata kelajuan 23.47 km/j.

Secara rasminya, Usain Bolt memegang rekod tersebut. DIa mencatatkan kepantasan 44.72 km/j ketika berada dalam jarak 60-80 meter semasa berlari untuk mencipta rekod dunia acara 100 meter beliau. Walaupun begitu, Justin Gatlin, pelari Amerika yang kerap menjadi pencabar Bolt, pernah berlari dengan bantuan kipas anggin untuk sebuah rancangan komedi Jepun. Dalam rancangan itu, rekod yang beliau catatkan untuk larian 100 meter adalah 9.45 saat, yang berkemungkinan besar menjadikan Gatlin telah berlari lebih pantas daripada Bolt.

Bagi orang kebanyakan, purata kelajuan kita berlari adalah sekitar 6-12 km/j bergantung kepada tahap kesihatan kita. Mungkin ramai juga yang mampu berlari lebih pantas berbanding kelajuan purata tetapi jika dibandingkan antara kelajuan orang biasa dengan atlit-atlit bertaraf dunia, jauh ketara juga perbezaannya. Jika manusia berlumba lari dengan beruang yang besar sekalipun, kita akan kalah kerana beruang mampu berlari sepantas 48km/j.


10 Syarikat Awam Paling Besar Dan Kaya Di Malaysia

Forbes telah mengeluarkan senarai 2000 syarikat awam terbesar di dunia untuk tahun 2017. Agak membanggakan apabila 14 syarikat Malaysia tersenarai dalam senarai tersebut. Senarai itu dibuat berdasarkan 4 kriteria utama iaitu jualan, keuntungan, aset dan nilai pasaran.

Berikut adalah 10 syarikat awam terbaik di Malaysia yang tersenarai dalam 2000 syarikat awam terbesar dunia.

Axiata Group adalah sebuah syarikat dalam industri peralatan komunikasi yang ditubuhkan pada tahun 1992. Ia merupakan anak syarikat kepada Khazanah Nasional, yang juga memberikan servis teknikal dan pengurusan dalam skala antarabangsa, termasuk pelaburan dalam anak syarikatnya dan usaha sama. Antara anak syarikat Axiata Group termasuklah Celcom Axiata Berhad , PT XL Axiata Tbk dan Dialog Axiata PLC.

Axiata Group berada di kedudukan ke-1510 syarikat awam terbesar di dunia tahun 2017. Ketua Pegawai Eksekutif Axiata Group ketika ini adalah Jamaludin bin Ibrahim.

Diterajui Ketua Pegawai Eksekutifnya, Tan Khong Koon, syarikat yang ditubuhkan pada  6 September 1968 ini berada di tangga ke-1472 syarikat awam terbesar dunia. Hong Leong Financial Group Bhd adalah sebuah syarikat pegangan pelabura yang terlibat dalam penyediaan perkhidmatan perbankan dan kewangan, termasuklah perbankan komersial, perbankan pelaburan dan pengurusan aset, insurans, dan operasi lain.

Beribu pejabat di Kuala Lumpur, syarikat ini mempunyai 12,700 kakitangan ketika ini.

RHB Capital Bhd. adalah sebuah syarikat induk pelaburan, yang menyediakan perkhidmatan kewangan seperti perbankan komersil, perbankan Islam, perbankan pelaburan, pembrokeran saham, pajakan, perbankan luar pesisir, perkhidmatan amanah luar pesisir, insurans am, pengurusan unit amanah, pengurusan aset dan penama dan perkhidmatan kustodian.

RHB Bank adalah kumpulan perkhidmatan kewangan bersepadu yang keempat terbesar di Malaysia ketika ini. Ia terhasil oleh gabungan antara DCB Bank dan Kwong Yik Bank pada tahun 1997. Kini ia diterajui oleh Khairussaleh bin Ramli sebagai Ketua Pegawai Eksekutif dan berada di kedudukan ke-1405 syarikat awam terbesar di dunia.

Berada di tangga ke-7 syarikat awam terbesar di Malaysia dan ke-1319 dunia adalah Petronas Chemical Group Berhad. Ia merupakan sebuah syarikat pegangan pelaburan yang menghasilkan, memasarkan dan menjual petrokimia termasuklah. Ia beroperasi melalui 3 segmen iaitu Olefin dan Derivatif, Baja dan Methanol dan lain-lain.

Olefin dan Derivatis fokus kepada pembekalan, perdagangan, pembuatan, pemasaran, dan pengangkutan produk olefin dan polimer, manakala segmen baja dan metanol pula menghasilkan dan menjual metanol dan nitrogen, fosfat, dan baja kompaun. Segmen lain-lain membantu operasi bisnes petrokimia.

Ketua Pegawai Eksekutif terkini adalah Sazali bin Hamzah menerajui syarikat yang berpangkalan di Kuala Lumpur sejak 25 Mac 1998 ini.

Syarikat yang diasaskan oleh mendiang Tan Sri Dato Seri Lim Goh Tong 52 tahun yang lalu iaitu pada tahun 1965 ini berada di tangga ke-6 dunia, dan ke-1259 dunia. Ia merupakan syarikat pegangan pelaburan dan pengurusan yang terlibat dalam industri hiburan dan perhotelan, ladang kelapa sawit, pembangunan hartanah, bioteknologi, dan perniagaan minyak dan gas.

Syarikat ini juga mempunyai pengalaman dalam pembangunan, operasi dan pemasaran kasino dan pusat peranginan di beberapa bahagian dunia termasuklah Amerika, Australia, Filipina, Singapura, United Kingdom dan tak lupa juga di Malaysia. Pengerusi dan CEO terkini adalah Tan Sri Dato Seri' Lim Kok Thay, anak kepada pengasas syarikat ini.

Sime Darby Berhad ditubuhkan pada tahun 2007 hasil daripada gabungan tiga syarikat iaitu Sime Darby (1910), Guthrie (1821) dan Golden Hope (1905). Ia merupakan syarikat pegangan pelaburan, yang terlibat dalam perladangan, peralatan perindustrian, motor, harta, dan perniagaan tenaga dan utiliti. Ia beroperasi melalui beberapa segmen iaitu perladangan, industri, automotif, hartanah, tenaga dan utiliti, dan lain-lain.

Segmen Perladangan menghasilkan dan memasarkan tandan buah segar, minyak sawit mentah, kernel sawit dan getah; dan menapis dan memasarkan produk berkaitan minyak kelapa sawit.

Sime Darby berada di kedudukan ke-791 dunia, dan ke-5 di Malaysia bagi senarai ini.

Di tangga ke-4 syarikat awam terbesar di Malaysia, dan ke-671 dunia adalah CIMB Group Holdings. CIMB adalah singkatan kepada Commerce International Merchant Bankers. Syarikat ditubuhkan pada Januari 2006 dan merupakan hasil gabungan beberapa buah bank iaitu :

Ia berada di dalam industri servis kewangan termasuklah perbankan, perbankan borong, perbankan Islam dan produk dan perkhidmatan pengurusan aset. Pengerusi syarikat ini adalah Dato' Seri Mohamed Nazir manakala Ketua Pegawai Eksekutifnya adalah YM Tengku Dato’ Sri Zafrul Aziz.

Public Bank Berhad merupakan sebuah bank berpangkalan di Kuala Lumpur. Ia menawarkan servis kewangan bukan sahaja di Malaysia malah di kawasan Asia Pasifik. Pada tahun 1966, bekas Pengurus Besar Maybank, Teh Hong Piow telah mengasaskan Public Bank. Kini ia merupakan bank terbesar di Malaysia dari segi dana pemegang saham, ke-2 terbesar dari segi permodalan dan ketiga terbesar dari segi aset keseluruhan.

Ia juga merupakan antara bank terbesar di Asia Tenggara. Syarikat ini masih diterajui oleh Teh Hong Piow sebagai Pengerusi dan Tay Ah Lek sebagai Pengarah Urusan dan Ketua Pegawai Eksekutif.

Public Bank berada di kedudukan ke-632 syarikat awam terbesar di dunia.

Tenaga Nasional Berhad atau TNB adalah satu-satunya syarikat utiliti elektrik di Semenanjung Malaysia, dan juga syarikat kuasa awam terbesar di Asia Tenggara. Ia bermula dengan penubuhan Lembaga Letrik Pusat pada tahun 1949, yang kemudiannya ditukar nama kepada Lembaga Letrik Negara pada tahun 1965. Bagi menggantikan Lembaga Letrik Negara, selepas dua undang-undang baru menggantikan Akta Elektrik diluluskan dalam dasar penswastaan, oleh Tun Dr. Mahathir, Tenaga Nasional Berhad ditubuhkan.

Aktiviti utama TNB adalah dalam penjanaan, penghantaran dan pengedaran elektrik. Syarikat ini juga menawarkan khidmat baik pulih, menguji, menyelenggara loji janakuasa, menyediakan kejuruteraan dan banyak lagi. Ia bukan sahaja beroperasi di Malaysia, malah di Mauritius, Pakistan, India dan juga Indonesia.

TNB kini berada di tangga ke-490 syarikat awam terbesar di dunia.

Berada di tangga pertama syarikat awam terbesar di Malaysia adalah Maybank Berhad, yang juga berada di tangga ke-390 dunia. Maybank diasaskan oleh seorang hartawan perniagaan bernama Khoo Teck Puat bersama beberapa rakan kongsi di Kuala Lumpur pada tahun 1960. Dalam masa 3 tahun, Maybank berkembang dengan pesat menjadi 150 buah cawangan.

Namun, pada tahun 1965, Khoo Teck Puat dikeluarkan daripada Maybank oleh Kerajaan Malaysia dibawah pentadbiran Timbalan Perdana Menteri ketika itu, Tun Abdul Razak, dengan alasan mengepam wang bank itu ke firma persendiriannya beliau di Singapura.

Kini Maybank merupakan syarikat awam terbesar yang disenaraikaan di Bursa Malaysia. Ia juga merupakan bank terbesar di Malaysia dari segi permodalan pasaran dan jumlah aset. Di peringkat antarabangsa, aset yang dimiliki Maybank berada di kedudukan ke-179 dunia.


5 destinasi pelancongan yang semakin tenat akibat kebanjiran pelancong asing

Tidak lama dulu, rakyat Malaysia pernah hampir diharamkan menginap di sebuah rumah tumpangan di Jepun akibat perbuatan segelintir pelancong Malaysia tidak bertanggungjawab berlagak seperti samseng, meninggalkan "harta busuk" dan melakukan vandalisme di situ.

Apabila kita melancong ke sesebuah tempat atau negara lain, kita berasa teruja untuk mempelajari budaya mereka, mengumpul pengalaman dan menikmati tarikan-tarikan yang ada di situ. Di sebalik keghairahan kita, sebenarnya semakin banyak tempat dan destinasi pelancongan yang sudah muak dengan kedatangan pengunjung yang tidak tahu menghormati penduduk di sana mahupun menghormati alam sekitar. Kami kongsikan 5 lokasi terkenal yang dilaporkan semakin tenat akibat kebanjiran pelancong asing:

The Great Barrier Reef (Terumbu Sawar Besar) adalah salah satu ekosistem terbesar dan paling mengagumkan yang wujud di dunia. Apa yang menyedihkan, ia mungkin tidak akan mampu bertahan lama disebabkan aktiviti pelancongan pesat di situ.

Terumbu yang terletak di pantai timur Australia itu telah berjaya menarik pelancong dari seluruh dunia. Malangnya, para pelancong ini telah memusnahkan keadaan persekitaran dengan berjalan kaki di atas batuan karang yang rapuh, menurunkan sauh besar dan mencemarkan kawasan dengan bahan api dan bahan pencemar lain. Selain itu, kebanjiran pelancong juga telah memberikan impak yang besar kepada persekitaran terumbu ini.

Untuk melindungi kawasan terumbu indah ini, satu program perlindungan telah diwujudkan bagi memastikan langkah-langkah pengurusan sewajarnya diambil untuk pemuliharaan jangka panjang. (Sumber)

Salah satu tapak bersejarah yang paling ikonik di dunia, Roman Colosseum dahulunya menjadi lokasi hiburan penduduk seperti perlawanan gladiator dan tapak pelaksanaan hukuman mati. Mercu tanda ini yang dibina sekitar 70-80 Masihi telah melalui proses pengubahsuaian dalam salah satu fasa projek pemulihan pertama yang siap pada tahun 2016.

Proses membaik pulih yang menelan belanja sehingga $30 juta itu dimulakan selepas menerima laporan yang bangunan itu semakin tenggelam dan semakin merosot. Ia juga telah dirosakkan dengan kegiatan vandalisme sepanjang tahun oleh orang yang tidak bertanggungjawab hingga memaksa pihak kerajaan menguatkuasakan denda melebihi $20,000 bagi sesiapa yang didapati bersalah membuat sebarang kerosakan di dinding bangunan bersejarah itu. (Sumber)

Ini mungkin merupakan kesan "Game of Thrones" yang paling buruk sehingga menyebabkan ribuan pelancong sanggup berjalan jauh ke negara ini untuk melawat lokasi-lokasi penggambaran daripada drama bersiri popular tersebut.

Akibatnya, harga barang naik mendadak secara tiba-tiba dan telah menjejaskan ekosistem yang semakin rapuh. Jalan-jalan semula jadi dan infrastruktur 'menderita' kerana peningkatan trafik yang tinggi. (Sumber)

Tulum merupakan destinasi pelancongan yang terkenal dengan pemandangan laut dan pantai yang teramat cantik selain menjadi lokasi pilihan pengamal-pengamal yoga kerana suasana persekitaran yang tenang. Pekan dan pantai Tulum amat berbeza dengan bahagian-bahagian Mexico yang lain. Namun, baru-baru ini Tulum telah termasuk dalam senarai amaran perjalanan Jabatan Kerajaan Amerika Syarikat akibat peningkatan kes jenayah di situ.

Industri pelancongan yang berkembang juga telah memberikan kesan buruk kepada penduduk setempat. Semakin banyak hotel dan rumah penginapan yang akan didirikan di atas tanah yang dirampas oleh pihak kerajaan. Selain itu, pembangunan pesat itu juga telah menyebabkan pencemaran air kumbahan di dalam sistem sungai bawah tanah terbesar di dunia. (Sumber)

Kewujudan agensi-agensi pelancongan yang menawarkan pakej kapal layar menuju ke Kutub Selatan sedikit sebanyak telah memberikan impak negatif kepada ekosistem di kawasan itu.

Walaupun Triti Kutub Selatan mengehadkan masa dan jumlah pengunjung yang boleh datang pada satu-satu masa, namun jumlah pengunjung kian meningkat saban tahun. Bagi tahun 2016-17 sahaja seramai 44,000 orang pelancong telah memilih Kutub Selatan sebagai destinasi percutian mereka.

Kedatangan pelancong-pelancong ini menyebabkan berlakunya hakisan dan gangguan persekitaran yang secara semulajadinya tidak begitu kukuh. Selain itu, banyak kes tumpahan minyak berpunca daripada bot dan kapal pelancongan yang terjadi. Habitat haiwan-haiwan yang membiak di situ juga terganggu sehingga ada spesis yang meninggalkan sarang tempat tinggal untuk berpindah ke kawasan lain. (Sumber)

Walaupun sebagai pelawat anda telah membantu pertumbuhan industri pelancongan di negara atau kawasan terbabit, anda masih boleh menjadi pelancong yang lebih bijak dan bertimbang rasa. Hormatilah penduduk, budaya dan persekitaran tempatan. Hentikan perbuatan membuang sampah (atau tahi) merata-rata dan buat sedikit penyelidikan sebelum meneroka tempat baru yang ingin dilawati.

Anda bukan sahaja dapat membantu diri sendiri malah anda juga dapat mengekalkan persekitaran dan suasana destinasi-destinasi pelancongan ini. Jangan musnahkan alam sekitar dengan perbuatan tidak bertanggungjawab.


Jack Ma : Dari Seorang Guru Bahasa Inggeris Yang Miskin Kepada Manusia Terkaya Di Asia

Jack Ma, antara contoh dari miskin, kepada orang kaya, malah antara yang terkaya di dunia. Beliau merupakan pengasas dan Pengerusi Eksekutif Alibaba Group. Ia bermula daripada minatya terhadap Bahasa Inggeris yang mendorong beliau bergaul dengan orang asing ketika berada di China.

Dari situ beliau lebih berfikiran terbuka, yang menyumbang kepada kejayaannya hari ini. Sehingga Ogos 2017, Alibaba mempunyai 529 juta pengguna aktif di seluruh dunia. Alibaba beroperasi di lebih 200 buah negara dan merupakan syarikat peruncitan terbesar di dunia, mengalahkan Walmart.

Jualan atas talian dan keuntungan Alibaba melebihi jumlah gabungan antara Walmart, Amazon dan eBay, sejak tahun 2015. Kini Jack Ma merupakan individu terkaya di China dan Asia, dan ke-23 terkaya di dunia dengan nilai kekayaan RM164 billion.

Sungguh menakjubkan, dan bagaimana seorang guru Bahasa Inggeris mampu melakukannya? Jom baca kisah beliau.

Jack Ma berminat dengan Bahasa Inggeris ketika berusia 12 tahun. Disebabkan minat yang sangat menggunung, beliau akan berbasikal setiap hari yang mengambil masa 40 minit, meredah hujan dan salji menuju ke hotel di daerah Hangzhou. Di situ terdapat ramai pelancong asing, dan Jack menggunakan kesempatan itu menjadi pemandu pelancong secara percuma, bertujuan meningkatkan penguasaan Bahasa Inggerisnya.

Beliau melakukan aktiviti tersebut selama 8 tahun, dan ia benar-benar mengubah Jack, menjadi orang China yang lebih berfikiran luas daripada yang lain. "Apa yang saya belajar di sekolah dan dari buku sangat berbeza dengan apa yang pelancong asing beritahu saya,".

Pada 1979, berlaku satu perkara lagi yang mengubah diri beliau. Jack bertemu dengan sebuah keluarga dari Australia yang mempunyai 2 orang anak. Jack mula rapat dengan mereka walaupun hanya menghabiskan masa 3 hari bersama. Hubungan itu berterusan apabila mereka menjadi rakan sahabat pena (pen pals). Dan 6 tahun kemudian Jack dijemput untuk ke Australia oleh keluarga ini, dan menghabiskan sebulan di sana.

Jack diajarkan bahawa China adalah negara paling kaya dan gembira di dunia, dan pengalaman beliau tinggal di Australia telah mengubah pandangannya. Beliau mula untuk berfikir secara berbeza.

Ketika di zaman universiti, Jack mengalami kesukaran untuk menyambung pelajaran. Beliau gagal dalam ujian kemasukan ke universiti sebanyak 2 kali sebelum diterima masuk ke Hangzhou Teachers Univesity, universiti yang paling teruk di bandarnya. Beliau menyambung pelajaran dalam kursus Bahasa Inggeris dan bercita-cita menjadi guru sekolah menengah.

Jack Ma merupakan satu-satunya graduan yang ditugaskan mengajar di universiti daripada 500 graduan selepas tamat belajar, dengan bayaran sebanyak 100 hingga 200 renminbi sebulan (RM48 - RM60). Beliau kemudiannya ingin mencuba perkara baru, dan ketika China sedang berkembang, Jack memohon pekerjaan lain. Malangnya, kesemua 30 permohonan ditolak.

Beliau juga pernah memohon kerja di KFC, dan daripada 24 pemohon, 23 daripadanya diterima, kecuali Jack. Perkara yang sama berlaku apabila beliau memohon untuk menjadi anggota polis, 4 daripada 5 permohonan diterima, kecuali beliau. Ketika Jack dan sepupunya memohon untuk menjadi pelayan di hotel 4 bintang, sepupunya yang mendapat markah lebih rendah daripadanya diterima bekerja, dan Jack gagal.

Ia seperti ingin memberitahu bahawa takdir Jack untuk menjadi billionaire dan orang terkaya di China.

Menurut beliau, kegagalan tersebut sangat menyakitkan, namun Jack sedar ia merupakan persediaan baginya untuk menjadi seorang usahawan.

Jack kemudiannya berangkat ke Seattle pada tahun 1995 sebagai penterjemah untuk delegasi perdagangan. Dan ketika itulah rakannya di Amerika Syarikat menunjukkan internet kepada Jack buat kali pertama. Beliau dan rakannya cuba mencari perkataan "beer" dan Yahoo di internet.

Namun mereka terkejut apabila melihatkan tiada maklumat mengenai China (beer di China sangat popular), dan sekali lagi mencari maklumat umum mengenai China. Sekali lagi mereka gagal menemui apa-apa maklumat.

Mereka mendapat idea untuk membina dan melancarkan laman web "China Pages". Ketika itu Jack Ma langsung tidak tahu apa-apa mengenai komputer atau e-mel. Namun beliau meminjam wang sebanyak USD2000 untuk menubuhkan syarikatnya. Syarikat tersebut kemudiannya beroperasi dan bersaing dengan China Telecom hampir setahun.

Melihatkan potensi pada syarikat Jack, China Telecom mengajak bekerjasama dan menawarkan USD185,000 pelaburan. Jack Ma yang tak pernah melihat wang sebanyak itu dalam hidupnya, bersetuju dengan tawaran itu. Malangnya China Telecom memiliki 3 kerusi lembaga lebih daripada China Pages, membuatkan segala idea Jack tidak didengari. Akhirnya Jack meletakkan jawatan.

Tidak berputus asa dengan impiannya untuk membina syarikat e-dagang, Jack mencuba sekali lagi pada tahun 1999. Kali ini beliau mengumpulkan 18 rakannya di dalam apartmentnya. Beliau menerangkan visi dan misinya, selama dua jam.

Selepas yakin dengan ucapan Jack, mereka masing-masing mengeluarkan modal sebanyak USD60,000 secara keseluruhan. Wang tersebut menjadi modal permulaan Alibaba yang didaftarkan pada 4 April 1999. Nama Alibaba dipilih kerana ia kedengara seperti global serta mudah dieja.

Disebabkan tidak mempunyai wang yang banyak, tiada teknologi serta tiada perancangan, mereka terpaksa menggunakan wang yang ada dengan cermat. Jack menggunakan apartmentnya sebagai pejabat untuk permulaan. Dan pada Oktober 1999, selepas 6 bulan beroperasi, syarikat Goldman Sahcs dan Softbank masing-asing melaburkan USD5 juta dan USD20 juta kepada Alibaba. Ia membuatkan Alibaba mampu berkembang sehingga kini.

Menurut Jack, Alibaba berjaya di China kerana mereka percayakan satu perkara, dengan fokus dalam membantu syarikat tempatan kecil dan sederhana membuat keuntungan. Model perniagaan ini dicipta sendiri, dan Alibaba tidak meniru mana-mana model perniagaan dari Amerika Syarikat yang banyak dilakukan oleh usahawan internet China.

Alibaba fokus kepada kualiti produk, dengan cara "click and get it". Jika produk tersebut tidak boleh didapati, ia tak berguna.

Namun, Alibaba sendiri mengalami cabaran demi cabaran. Alibaba telah melakukan kesilapan besar, kerana berkembang terlalu cepat. Syarikat itu hanya mempunyai bajet yang cukup untuk bertahan selama 18 bulan menjelang 2002. Disebabkan kebanyakan pengguna Alibaba adalah ahli percuma, Alibaba tidak mampu mencipta keuntungan.

Mereka kemudiannya menghasilkan produk untuk pengeksport China menjual kepada pembeli dari Amerika Syarikat secara online, dan teknik berhasil serta telah menyelamatkan Alibaba. Menjelang penghujung tahun 2002, keuntungan Alibaba hanyalah USD1. Namun Alibaba berkembang setiap tahun. Dan kini, pendapatan Alibaba adalah sebanyak RM100 billion (2017).

Banyak yang telah dipelajari Jack Ma sepanjang berada dalam industri ini, iaitu anda perlu membuatkan pasukan anda mempunyai nilai, inovasi dan visi. Yang penting, jika anda tidak menyerah kalah, anda masih mempunyai peluang. Dan apabila syarikat anda kecil, fokus dan bergantung kepada otak anda, bukannya kekuatan anda.

"Apa yang penting dalam hidup saya adalah saya mampu untuk berbuat sesuatu yang dapat mempengaruhi ramai orang, dan pembangunan China. Dan apabila saya menjadi diri sendiri, saya lebih relaks dan gembira, membuatkan saya mampu memperoleh hasil yang baik,".


5 Syarikat di Malaysia Yang "Gulung Tikar" (Bahagian 2)

Kali ini, kami akan menyenaraikan lagi 5 jenama tempatan atau syarikat luar negara yang melabur di Malaysia yang terpaksa 'gulung tikar'. Kemerosotan nilai ringgit atau pelaksanaan cukai barangan dan perkihdmatan (GST) membuatkan orang ramai lebih berjimat dalam soal perbelanjaan. Jom kita semak nama-nama syarikat tersebut.

Laman e-dagang tempatan, GEMFive juga telah 'menghentikan' operasi mereka baru-baru ini. Dilancarkan pada tahun 2015, Hong Leong Group membuat pelaburan berjumlah RM5 juta terhadap laman web ini. GEMFive menawarkan jualan atas talian pelbagai jenis produk seperti elektronik dan kosmetik.

Namun, persaingan sengit dengan laman e-dagang baru yang lain akhirnya membuatkan GEMFive 'kecundang' jua. Pelaburan besar laman e-dagang yang kerap menawarkan kupon diskaun seperti Lazada atau 11Street turut diramal sebagai punca.

Difahamkan, sehingga kini masih tiada apa-apa kenyataan yang dibuat oleh pihak GEMFive berhubung status rasmi operasi syarikat mereka.

Beroperasi sejak tahun 2011, Kedai Rakyat 1Malaysia (KR1M) ditubuhkan bagi mengurangkan beban rakyat dalam menghadapi keadaan ekonomi yang tidak menentu. Berita penutupan kesemua 185 cawangannya di seluruh negara itu dibuat sejak bulan Julai setelah banyak aduan diterima tentang harga dan kualiti barangan yang dijual.

Bagaimanapun, penutupan tersebut hanyalah buat sementara waktu sahaja. Ini bagi menjalankan proses kiraan stok sedia ada dan menghantar semula barangan kepada pembekal.

Jangan risau, Program KR1M 2.0 akan dilancarkan pada tahun ini juga dengan menjanjikan lebih banyak pilihan barangan yang dijual pada harga lebih murah dari pasaran.

Kedai roti dan kafe dari Perancis ini memulakan operasinya di Malaysia dengan sebanyak 20 cawangan sejak tahun 1990. Pada tahun 2013, ianya dijenamakan semula sebagai Bistro Delifrance.

Malangnya, ia hanya bertahan sehingga tahun 2016. Delifrance dimiliki oleh syarikat Grands Moulins de Paris serta mempunyai ratusan francais di sejumlah 20 buah negara seluruh dunia.

Restoran barbeku terkenal dari Korea Selatan ini juga mengambil langkah menutup operasi di premis terakhirnya yang terletak di Paradigm Mall. Mereka bagaimanapun tidak memberitahu sebab untuk mengundurkan diri.

Restoran ini memulakan bisnes sejak tahun 2012 dengan 4 cawangan iaitu di Paradigm Mall, eCurve, Mid Valley Megamall dan Pavillion. Nampak gayanya, siapa yang nak merasa makanan Bulgogi Brothers kena lah pergi ke Seoul, Filipina ataupun Kanada selepas ini.

Pada Jun 2016, kilang roti terkenal, High 5 mengalami nasib sama dengan menutup perniagaan mereka tanpa sebarang notis pemberitahuan awal.

Mereka juga tidak melunaskan pampasan serta baki gaji para pekerja iaitu seramai 60 orang. Pekerja mereka dibuang kerja secara mendadak dengan bayaran saguhati berjumlah separuh dari gaji bulanan sahaja.

Difahamkan, High 5 merupakan jenama syarikat Silverbird Group Berhad iaitu syarikat pelaburan Tabung Haji. Tabung Haji membeli saham-saham di dalam Silverbird Group yang kini telah gulung tikar dan menanggung kerugian sebanyak RM90 juta.


5 sebab anda perlu balik dari pejabat tepat pada masanya

Di Malaysia, kebanyakan organisasi tempatan mengamalkan budaya pulang lambat ke rumah dan suka membuat kerja lebih masa. Rata-rata ia berpunca daripada motivasi untuk memperolehi wang lebih ataupun disebabkan "hormatkan" bos yang pulang lewat.

Tahukah anda, keseimbangan budaya kerja amat penting untuk memastikan prestasi kerja anda di pejabat sentiasa berada pada tahap yang tinggi selain menjamin kesihatan dan kesejahteraan hidup anda di luar pejabat? Anda akan terlepas begitu banyak perkara di luar kerana kerap menghabiskan masa di pejabat.

Kami kongsikan 5 sebab anda perlu buangkan tabiat suka kerja lebih masa dan pulang ke rumah tepat pada masanya:

Apabila anda kerap bekerja lebih masa, ia tidak bermakna anda memberikan sepenuh komitmen terhadap majikan atau tugasan. Ia sebenarnya satu perbuatan yang sia-sia dan boleh menyebabkan produktiviti semakin menurun.

Sebaliknya, jika anda pulang ke rumah lebih awal, ia akan lebih membantu anda dalam pengurusan masa dan membolehkan anda belajar mengutamakan perkara yang lebih penting untuk mendapatkan hasil yang lebih sempurna. Apabila anda kembali ke pejabat keesokan hari, minda anda akan lebih segar dan bersemangat untuk menyiapkan tugasan.

Orang kata, "Masa itu emas." Walaupun anda memperolehi sedikit wang saku hasil kerja lebih masa, anda telahpun kehilangan banyak masa berharga yang sepatutnya anda luangkan untuk perkara lain.

Selain itu, terlalu kerap bekerja lebih masa juga hanya membazirkan wang syarikat. Namun, jika anda anda kerja lebih masa secara percuma pula bermakna anda banyak "menderma" untuk majikan. Menurut satu kajian yang dibuat, seorang pekerja di Amerika Syarikat telah "mendermakan" $9,471 dalam setahun apabila bekerja lebih masa dan tidak menerima sebarang bayaran.

Namun, persoalan sebenar adalah - ikhlaskah pekerja tersebut dalam "menderma"?

Apakah tujuan anda bekerja keras? Semuanya bermatlamatkan wang, bukan? Tapi apalah maknanya wang yang banyak jika anda hilang arah tuju sebenar dalam hidup.

Apabila anda terlalu menghadap timbunan kerja yang tidak akan pernah selesai, anda terlepas terlalu banyak peluang lain. Apa kata sesekali lupakan saja kerja lebih masa dan cuba hirup udara segar sambil melakukan aktiviti luar. Ataupun anda boleh berehat di rumah sambil membaca novel kegemaran anda ataupun mempelajari bahasa baru. Kesemua aktiviti seperti ini dapat menambahkan kecerdasan otak anda dan meningkatkan kemahiran diri.

Wang yang anda perolehi dan masa yang anda habiskan di pejabat itu tidak berbaloi sekiranya anda selalu mengabaikan orang yang tersayang. Jawatan tinggi dengan gaji lumayan mungkin menjadi keutamaan anda sekarang, namun anda perlu ingat bahawa apabila anda sakit, kesunyian atau meninggal dunia, keluarga dan rakan-rakanlah yang akan terus berada di samping anda.

Mungkin bos hanya akan menziarah anda seketika, kemudian kerjanya di pejabat masih perlu diteruskan. Calon yang baru akan menggantikan tempat duduk anda di pejabat dengan mudah sekali selepas ketiadaan anda.

Bilakah kali terakhir anda menelefon ibu bapa dan bercakap tanpa gangguan? Bilakah kali terakhir anda membawa keluarga keluar makan bersama? Bilakah kali terakhir anda duduk bersembang bersama teman karib anda?

Majikan mungkin membayar insurans perubatan anda namun anda perlu ingat bahawa kesihatan anda perlu diutamakan. Bekerja lebih masa, tekanan akibat kerja dan keinginan menyiapkan tugasan sebelum tarikh akhir boleh menyebabkan kesihatan anda merudum.

Kajian yang dijalankan oleh penyelidik dari University College London mendapati apabila anda kerap kerja lebih masa, anda meningkatkan risiko terkena penyakit strok dan penyakit jantung koronari. Situasi ini boleh bertambah lebih teruk jika anda tidak mengawal pemakanan dan tidak melakukan sebarang senaman.

Jangan jadikan kerja lebih masa sebagai satu amalan. Jika sesuatu tugasan boleh disiapkan kemudian, pulanglah lebih awal dan lihat sendiri perubahan demi perubahan yang akan berlaku dalam kehidupan anda.


Artis hasilkan graffiti menggunakan teknik letupan

Dalam dunia seni jalanan, Banksy mungkin raja kerana kemasyhurannya tetapi ada seorang seniman Portugis yang semakin menempa nama kerana suka membuat bising dengan karya seninya.

Alexandre Farto melakar hasil seninya menggunakan teknik letupan dengan mesiu (serbuk letupan) di sebalik nama Vhils.

Beliau yang merupakan graduan University of the Arts London Central Saint Martins pernah mengadakan pameran di Macau dan Beijing dan kini sedang menganjurkan festival muzik dan kesenian "Iminente" di London dan Lisbon.

Bermula dengan graffiti, Vhils mula mencari idea baru untuk menghasilkan karya. Beliau mencuba pelbagai kaedah termasuklah menstensil dan yang terbaru dengan proses pengekstrakan. Menurut Vhils, selain menambah sesuatu kepada dinding, karya seni yang menarik juga boleh dihasilkan dengan mencabut atau mengorek sesuatu dari dinding.

Menggunakan alat bertukang, dia mula mencari permukaan struktur bangunan yang sesuai dijadikan kanvas. Perlahan-lahan beliau menggerudi, memahat, mengetuk, selain menggunakan peluntur dan asid untuk menghasilkan seni yang mempunyai banyak lapisan dan berdimensi.

Potret-potret yang dihasilkan Vhils sememangnya unik dan tampak nyata seolah-olah bernyawa. Vhils berharap agar seni gaya baru ini akan berjaya menghiasi jalan-jalan dan mencantikkan bangunan lama di Lisbon dengan menutup cela Revolusi Carnation sejak 1974 yang lalu.


7 Pemain Bolasepak Terpantas Dunia

Pemain bolasepak adalah antara atlit yang dilatih untuk memiliki kelebihan dalam setiap sudut, bukan sekadar pada larian dan kemahiran, tetapi mereka juga perlu memiliki kelebihan stamina yang tinggi. Untuk pemain penyerang pula, mereka perlu mempunyai daya pecutan yang hebat bagi melepaskan diri dari pemain pertahanan.

Siapakah pemain terpantas dalam sukan bolasepak dunia setakat ini? Adakah Lionel Messi? Cristiano Ronaldo? Ataupun pemain England suam-suam kuku Theo Walcott?

Siapa pemain terpantas bolasepak dunia? Berikut adalah 5 pemain terpantas pemain bolasepak yang telah direkodkan menerusi analisis OPTA ketika perlawanan sedang dilangsungkan.

Pemain dari Amerika Syarikat ini kini bermain dengan pasukan Sunderland dalam liga divisyen 2 Inggeris. Bermain di posisi tengah sebagai perancang pasukan Sunderland tidak menghalang Gooch menggunakan kepantasannya di padang. Dia secara rasmi mencatatkan kelajuan 35.16km/j.

Pemain dari Australia yang kini bermain dengan pasukan Hertha Berlin mencatatkan kelajuan 35.19km/j ketika sedang bermain untuk bekas pasukannya FC Ingolstadt 04. Beliau merupakan salah seorang pemain utama kesebelasan pasukan kebangsaan Australia ketika ini.

Kembar seiras kepada mendiang MIchael Jackson dan pemain bolasepak Portugal bernama Nani, Valencia memang terkenal dengan kepantasannya. Dia mampu memecut pada kelajuan 35.2km/j dan pernah dinobatkan sebagai pemain paling pantas dalam kejohanan Piala Dunia.

Pemain penyerang Ireland ini mempunyai daya pecutan yang hebat. Dikenali sebagai penyerang lincah yang hanya bijak menghidu peluang, Long merupakan penyerang yang kerap bermain dengan pasukan-pasukan pertengahan Liga Perdana Inggeris. Dia dilaporkan mampu berlari sepantas 35.31km/j.

Mencipta sensasi selepas terpilih menyertai pasukan England pada usia 17 tahun, Walcott nampaknya seperti tidak dapat memenuhi ramalan orang ramai. Walaupun dia banyak menjaringkan gol untuk England dan Arsenal, tetapi entah mengapa perkembangannya dilihat statik dan tidak mampu maju lebih jauh. Walaupun begitu, dia memang pantas. Dia mencatatkan 35.7km/j ketika lariannya.

Sebelum meletup, Bale dilihat sebagai seorang pemain pertahanan yang berpotensi namun dibandingkan rakan karibnya Walcott, Bale dijangka tidak akan mampu menyaingi Walcott. Namun nasib Bale berubah selepas dengan tiba-tiba badannya membesar, menukar dirinya daripada seorang pemain remaja yang kurus dan tinggi menjadi pemain yang sangat tegap, tinggi dan sasa. Dalam satu perlawanan menentang Barcelona (!!) Bale melakukan larian pantas pada kelajuan 36.9km/j untuk meninggalkan pemain pertahanan Barcelona, Marc Bartra dan seterusnya menjaringkan gol yang cukup hebat.

Nasib Arjen Robben agak terumbang-ambing ketika mewakili pasukan Chelsea dan Real Madrid. Dia memang hebat tetapi kerap dihantui masalah kecederaan sehinggakan gagal menjadi pemain utama untuk pasukannya. Semuanya berubah selepas dia berpindah ke Bayern Munich di mana dia hidup semula dan mendapat sentuhan baru pada usia 28 tahun. Kini menjadi kapten kepada pasukan Belanda, Robben melakukan pecutan pada kelajuan 37.0km/j dalam perlawanan ketika Piala Dunia 2014.

Nota - Sebagai rujukan - Usain Bolt ketika lariannya mampu mencatatkan kelajuan 44.0km/j dan seekor kucing rumah mampu berlari pada kelajuan 48km/j.


5 warga emas tertua di dunia yang berjaya menerima segulung ijazah

Rasulullah SAW pernah bersabda dalam satu hadis yang bermaksud "Menuntut ilmu itu wajib ke atas setiap Muslim." (H.R. Ibnu Majah)

Sepotong ayat itu sahaja sudah menunjukkan betapa pentingnya ilmu dalam kehidupan seseorang. Selain merupakan suatu ibadah, ilmu jugalah yang akan membezakan orang yang jahil dengan orang yang berilmu.

Sebagai manusia, kita tidak boleh berhenti daripada dahagakan ilmu pengetahuan kerana setiap hari akan ada sahaja perkara baru yang boleh dipelajari. Namun, jika kita kecilkan skop mencari ilmu itu hanya kepada pemegang ijazah, lima orang warga emas luar biasa ini sudah semestinya boleh menjadi inspirasi dan membuktikan bahawa usia bukan penghalang untuk bergelar graduan.

Clifford Dadson amat memberikan inspirasi dalam pelbagai aspek kehidupan. Beliau pernah berkhidmat sebagai Tentera Udara Diraja ketika Perang Dunia Kedua. Beliau juga merupakan seorang jurutera elektrik yang sering diterbangkan ke seluruh dunia untuk berkongsi kepakarannya dalam bidang tersebut.

Dadson juga menjadi inspirasi apabila menamatkan pengajiannya semasa berusia 93 tahun dari Open University dan menjadi graduan tertua di Britain. Menurut Dadson, kesemua pelajar di universiti tersebut adalah jauh lebih muda namun ia tidak menjadi penghalang buat dirinya untuk sama-sama mengecapi kejayaan.

Setahun selepas konvokesyennya, beliau membuat terjunan udara pertamanya untuk tujuan amal. (Sumber)

Allan Stewart merupakan seorang doktor gigi yang telah bersara. Beliau menerima ijazah keempatnya dari Southern Cross University di New South Wales pada tahun 2012 ketika berusia 97 tahun. Beliau berkata pengurusan masa amat penting sekiranya mahu berjaya dalam dunia ilmiah.

Menurut Dr. Allan lagi, beliau sengaja meneruskan pengajian setelah menginjak usia emas untuk memastikan minda dan fikirannya sentiasa tajam.

Ketika berusia 98 tahun, Twila Boston menerima ijazah dalam bidang Pengajian Amerika dari Utah State University sekaligus menjadikannya graduan tertua yang menamatkan pengajian di universiti tersebut. (Sumber)

Dengan gred purata tidak kurang daripada 3.7, nenek comel berusia 95 tahun ini membawa pulang segulung ijazah daripada Fort Hays State University pada tahun 2007. Ketika itu, Nola Ochs menamatkan pengajian di samping cucu kesayangannya bernama Alexandra.

Malah, Nola Ochs tidak berhenti di situ saja. Beliau meneruskan pula pengajian ijazah sarjana dan akhirnya berjaya menamatkannya pada usia 98 tahun. (Sumber)

Pada tahun 1932, Leo Plass tercicir dari kolej semasa beliau berusia 20 tahun akibat jam kredit yang tidak cukup untuk membolehkannya memperolehi segulung ijazah. Beliau berhenti dari kolej untuk meneruskan kerjaya dalam bidang pembalakan.

Walaupun bayaran yang diterima sangat lumayan, namun Plass masih tidak melupakan cita-citanya dalam bidang akademik. Akhirnya, 79 tahun berlalu dan Plass berjaya juga menamatkan pengajiannya di Eastern Oregon University pada tahun 2011.

Selain itu, Plass telah berjaya memegang rekod sebagai graduan tertua dalam sejarah. (Sumber)


7 Destinasi Pelancongan Sejuk Di Indonesia Yang Wajib Dilawati

Secara umumnya, Malaysia mempunyai iklim yang panas kerana kedudukan tepat di garisan Khatulistiwa. Sekali sekala, penulis turut berasa ingin melancong ke negara beriklim sejuk seperti negara-negara Eropah, Jepun dan Korea.

Namun, disebabkan poket yang tidak berapa tebal, penulis terpaksa melupakan hasrat tersebut. Sekiranya situasi anda sama dengan penulis, jangan risau, terdapat beberapa destinasi perlancongan di Indonesia dengan penghawa dingin semulajadi sepanjang tahun yang boleh kita lawati.

iluminasi.com ingin berkongsi 7 destinasi pelancongan dingin yang menarik di Indonesia yang wajib dilawati.

Jika anda di Jakarta, tetapi tidak selesa dengan dengan orang ramai di Puncak atau Lembang, bolehlah ke arah selatan dari Garut. Kampung Sampireun terletak kira-kira 70 kilometer dari Bandung, dan disediakan kemudahan penginapan yang mesra alam dengan kedinginan dan kesegaran serta pemandangan yang indah.

Antara keajaiban di Garut yang wajib diterokai adalah Gunung Papandayan, yang dikenali di kalangan pendaki sebagai 'gunung untuk beginners'. Tumbuhan di sekitar gunung telah terbakar akibat aliran lava daripada letusan gunung berapi sebelumnya.

Kebanyakan pendaki yang turun dari gunung ini gemar mengambil gambar pemandangan eksotik serta misteri Hutan Mati yang menjadi sebahagian gunung ini.

Garut juga mempunyai banyak sungai dan air terjun dengan kecantikan yang mengujakan. Leuwi Jurig adalah air terjun dengan aliran antara tebing tinggi. Lihatlah betapa cantiknya aliran air terjun tersebut.

Dengan purata suhu antara 18 hingga 20 darjah Celcius, rasanya seperti musim bunga sepanjang tahun. Kota Seribu terletak di tengah-tengah Gunung Lokon dan Gunung Mahawu, membuatkannya menjadi lokasi kegemaran di Sulawesi Utara.

Yang menariknya, terdapat sebuah tasik yang mempunyai 3 warna di sini, dikenali sebagai Tasik Linow. Bergantung kepada masa dalam satu hari, anda boleh melihat 3 warna tasik sama ada biru gelap, hijau toska mahupun kuning keperangan. Siapa sangka masa seharian mempunyai kesan pada air tasik yang fosforik, yang menjadi penyebab berlakunya perubahan ini.

Semarang dikenali dengan bandar tepi laut dan juga beriklim panas. Sedikit jauh dari bandar ini, Bandungan dan Ungaran menawarkan pengunjungnya percutian yang indah dan semulajadi jauh dari kehidupan bandar.

Di sini anda juga boleh mengunjungi Kuil Gedong Songo terletak di atas gunung berhampiran, sama ada dengan berjalan kaki atau dengan berkuda. Gedong Songo adalah antara tempat yang paling indah di Jawa Tengah dengan pemandangan yang menakjubkan.

Selain kuil, terdapat Tanah Perkhemahan Mawar di Umbul Sidomukti yang terletak berdekatan untuk pengalaman perkemahan sebenar. Inilah peluang anda untuk berkhemah di atas gunung, dikelilingi pendaki dari seluruh pelusuk dunia.

Hanya pemanduan singkat dari Makassar, Malino Highlands menawarkan percutian semulajadi di mana kecantikan lanskap yang pasti tidak boleh dilepaskan.

Dingin, udara segar dan pada ketinggian 1,050 meteratas paras laut, Malino Highlands merupakan lokasi ideal bagi penanaman teh. Lokasi ini juga sesuai untuk percutian keluarga.

Hanya 600 meter dari Malino Highlands, anda pasti akan jatuh cinta akan Air Terjun Takapala. Berdiri lebih 100 meter, anda boleh menikmati percikan yang sejuk dari air terjun.

Jika anda rasa Bukittinggi itu tinggi, Dataran Tinggi Dieng di Jawa Tengah adalah lebih tinggi dengan 2,093 meter di atas paras laut. Jadi, anda boleh menjangkakan betapa segarnya dan sejuknya udara yang berkabus di situ. Iklim yang sempurna untuk berehat. Malah, anda turut berpeluang melihat Kawah Sikidang dan batu kapur yang kekuningan, asap fosforus serta lanskap kehijauan yang tidak berkesudahan di seklilingnya.

Semasa di sana, jangan lupa untuk mengambil sedikit masa untuk melihat matahari terbit di Bukit Sikunir. Bersedia dengan gajet anda untuk mendapatkan momen yang sempurna dan duduk dan lihat keindahan alam.

Nama bukit ini tidak salah ejaannya. Sesuai dengan namanya, Bukittinggi berdiri dengan majestik pada 900 meter di atas paras laut. Tidak hairanlah udara di sini sangat menyegarkan dan sejuk sepanjang masa.

Bandar di Bukittinggi sentiasa dipenuhi pengunjung. Menjadi bandar kedua terbesar di Sumatra Barat, lokasi ini menjadi destinasi kegemaran bagi rakyat tempatan dan pengunjung luar untuk menikmati udara yang sejuk dan menyegarkan. Antara mercu tanda popular di Bukittinggi adalah Jam Gadang yang bermula operasi sejak 1926 lagi. Pengunjung dapat menyaksikan panorama lengkap antara bukit, lembah serta bird's eye view seluruh bandar.

Inilah adalah salah satu bukti kekuasaan Allah, negara beriklim panas yang mempunyai salji. Jarang ada di tempat-tempat lain.

Puncak Jaya merupakan puncak tertinggi di Gunung Jayawijaya, dan juga puncak tertinggi di Indonesia. Tiada tempat lain di Indonesia yang ada hutan hujan, hutan bakau, kaya dengan biodiversiti dan gunung bersalji selain Puncak Jaya.

Disebabkan topografi yang melampau, dokumen khas dari kerajaan diperlukan untuk ke sana. Tempatnya sangatlah terpelihara dan hanya untuk mereka yang berani dan sanggup mengharungi cabaran. Bahkan, ini adalah salah satu 7 gunung top di dunia. Adakah anda sudah bersedia mengarungi Punjak Jaya?


10 Salah Faham Ini Sebabkan Ibu Bapa Enggan Vaksin Anak-Anak

Sistem ketahanan badan yang masih lemah dalam badan bayi membuatkan ia mudah dijangkiti penyakit. Penyuntikan vaksin bertujuan membantu meningkatkan antibodi badan bayi bagi melawan jangkitan. Namun terdapat sesetengah ibu bapa yang enggan memvaksin anak-anak mereka disebabkan beberapa faktor.

iluminasi.com ingin berkongi 10 sebab tipikal ibu bapa tidak mahu memberikan suntikan vaksin kepada anak, dan mengapa mereka harus memvaksin anak-anak.

Ramai ibu bapa yang salah anggap bahawa vaksin adalah satu rawatan. Ia bukannya merawat, tetapi mencegah! Disebabkan ramai yang mengambil vaksin, bayi di Malaysia kini tidak dijangkiti polio, campak dan batuk yang teruk.

Pemvaksinan juga memberi perlindungan kepada mereka yang tidak divaksin, namun ia hanya akan terjadi apabila kadar vaksinasi melebihi satu tahap dalam sesebuah populasi.

Namun harus diingat, disebabkan negara kita mempunyai ramai warga asing termasuklah dari negara yang kurang kadar vaksinasi seperti Indonesia, Filipina, India dan Pakistan, ditambah pula dengan pergerakan anti-vaksin di Malaysia, ia menjadikan risiko penyebaran jangkitan meningkat. Ia seterusnya menyebabkan mereka yang tak divaksin berada dalam keadaan bahaya.

Ya betul, memang anak anda dan ia keputusan anda. Namun, disebabkan anda tidak mahu anak anda divaksin, ia meletakkan orang lain di sekitar dalam bahaya. Sebagai contoh mudah, kita lihat vaksin MMR (Campak, Beguk dan Rubella).

Pusat Kawalan dan Pencegahan Penyakit (CDC) Amerika Syarikat menanggarkan keberkesanan vaksin MMR adalah 99%. Jika ianya benar, dan kita anggap 100% daripada rakyat Malaysia divaksin, kita akan melihat :

Dari sini kita dapat melihat walaupun setiap rakyat Malaysia mengambil vaksin, masih terdapat 10% daripada kita terdedah kepada jangkitan. Dan jika ramai yang menolak vaksin, angka ini akan lebih bertambah.

Jadi ia bukan hanya membahayakan individu, tetapi membahayakan seluruh populasi.

Ia adalah satu salah faham. Vaksin tidak menyebabkan autisma. Mereka yang menyokong anti-vaksin memetik nama Andrew Wakefield dalam mengaitkan hubungan antara vaksin dan autisma.

Kaitan yang didakwa oleh Andrew dalam kertas kajiannya menyebabkan panik di kalangan manusia, walaupun ia tidak membuktikan sebab dan akibat. Komuniti saintifik mengenalpasti masalah etika dalam kajian beliau, dan data kajian itu juga tidak dapat diulang.

Antara kriteria penting dalam sesuatu kajian adalah kebolehulangan kajian itu sendiri. Ia membolehkan kajian tersebut dibuat dengan cara dan prosedur yang sama oleh penyelidik lain, dan membandingkan keputusan yang diperoleh.

Maka, penemuan yang dibuat oleh Andrew ditolak. Namun masih ada yang berkata walaupun tiada bukti hubungan vaksin dan autisma, ia tak bermakna vaksin tidak menyebabkan autisma. Jika anda berkata begitu, tak semestinya juga vaksin menyebabkan autisma.

Kanak-kanak yang mengambil vaksin secara penuh, yang berusia dua tahun, sistem ketahanan badan mereka mampu melawan 14 jenis penyakit. Ia hampir dua kali ganda mereka yang lahir pada tahun 70an dan 80an yang mana hanya mampu melawan 8 penyakit.

Walaupun kanak-kanak zaman sekarang divaksin lebih kerap daripada terdahulu, namun ia dapat menghalang jangkitan sebanyak hampir dua kali ganda. Yang penting adalah bukan berapa kerap mereka divaksin, tetapi apa kandungan vaksin tersebut.

Antigen adalah komponen bakteria yang meningkatkan sistem ketahanan badan bagi membina antibodi, seterusnya melawan jangkitan pada masa hadapan. Kanak-kanak zaman kini divaksin yang hanya mengandungi sebahagian daripada antigen berbanding kanak-kanak terdahulu.

Menurut Dr. Mark Sawyer, seorang pakar penyakit berjangkit dan profesor di klinik perubatan kanak-kanak Universiti California San Diego, beliau tidak melihat mana-mana kanak-kanak yang dijangkiti penyakit selepas mengambil vaksin ketika berusia 2,4 dan 6 bulan.

"Jika vaksin dengan kerap mengganggu sistem ketahanan badan kanak-kanak, jangkitan pasti akan berlaku, namun ia tidak,"

- Professor Dr. Mark Sawyer, Sekolah Perubatan dan Hospital Kanak-kanak Rady, University California San Diego.

Tak ada apa yang betul-betul selamat. Memandu di jalan raya tidak 100% selamat, tetapi tak semua orang kemalangan. Jadi jika anda bertanya adakah vaksin agak selamat, jawapannya ya. Agak selamat.

Menggunakan statistik daripada Pusat Kawalan dan Pencegahan Penyakit (CDC) Amerika Syarikat dan vaksin MMR sebagai contoh, 1 daripada 1 juta akan mengalami reaksi alahan, 1 daripada 1 juta akan mengalami gangguan neurologi yang serius dan 1 daripada 1 juta lagi akan menjadi pekak akibat vaksin MMR.

Bagi memudahkan gambarannya, ia lebih selamat daripada memandu di Malaysia. Pada tahun 2016, sebanyak 521,466 kemalangan jalan raya berlaku dan 7,152 kematian dicatatkan, menurut Institut Penyelidikan Keselamatan Jalan Raya Malaysia (MIROS).

Dianggarkan populasi Malaysia pada tahun 2012 adalah 31.19 juta, kadar kemalangan di Malaysia adalah 16,719 kemalangan bagi 1 juta penduduk, dan 229 kematian bagi setiap 1 juta populasi.

Menggunakan perbandingan ini, vaksinasi adalah 16,719 kali ganda lebih selamat daripada memandu di Malaysia. Jadi jika anda takut untuk vaksin, jangan keluar memandu, kerana ia lebih berbahaya.

Antara salah faham yang paling besar di kalangan ibu bapa masa kini adalah beranggapan melambatkan vaksinasi anak-anak itu adalah lebih baik. Dengan melambatkan vaksin, anda hanya menyebabkan kecenderungan anak untuk dijangkiti penyakit seperti demam campak menjadi lebih panjang.

Tiada sebarang bukti bahawa melambatkan vaksin adalah lebih selamat. Vaksin yang disyorkan dan dijadualkan, direka untuk memberikan perlindungan yang sehabis baik. Dan dalam kes MMR, dengan hanya melambatkan vaksinasi selama 3 bulan, ia akan meningkatkan risiko demam sawan.

Bahan dalam vaksin kebanyakannya adalah air dengan antigens. Namun ia memerlukan bahan tambahan bagi meningkatkan keberkesanan vaksin itu sendiri. Kebimbangan ibu bapa terhadap merkuri adalah kerana sesetengah vaksin pernah mengandungi pengawet thimerosal yang mengandungi ethylmercury.

Namun thimerosal kini tidak lagi digunakan dalam vaksin bayi sejak tahun 2001 sebagai langkah berjaga-jaga. Terdapat penggunaan formaldehid yang berfungsi untuk menyahkan potensi pencemaran. Namun ia beratus-ratus kali rendah daripada kandugan formaldehid yang didapati dalam sumber lain seperti buah-buahan dan bahan penebat. Badan kita juga menghasilkan formaldehid, yang ada dalam vaksin.

Terdapat penggunaan garam aluminium dalam vaksin untuk meningkatkan respons sistem imun, merangsang penghasilan antibody yang lebih dan membuatkan vaksin lebih berkesan. Ia boleh menyebabkan kemerahan atau bengkak di tempat yang disuntik namun kandungannya yang rendah (lebih rendah daripada jumlah kanak-kanak terim dari susu ibu, susu formula dan sumber lain), tidak menyebabkan kesan jangka masa panjang. Ia telah digunakan dalam sesetengah vaksin sejak 1930.

"Ia terdapat dalam tanah, dalam air dan udara. Jika anda tak mahu terdedah kepada bahan ini, anda harus pindah ke planet lain," kata DR. Ari Brown, doktor pediatrik.

Sebahagian besar, antara 85% hingga 95% vaksin berkesan, bergantung kepada jenis vaksin yang diambil. Pakar penyakit berjangkit daripada seluruh dunia akan bertemu, berbincang dan meramalkan bakteria apa yang akan tersebar ketika musim selesema setiap tahun.

Walaupun tidak dapat mencegah 100%, namun vaksin membantu mengurangkan kematian yang tidak sepatutnya berlaku, mengurangkan kanak-kanak dimasukkan ke hospital, dan kecacatan.

Memang syarikat farmaseutikal akan mendapat keuntungan daripada penghasilan vaksin, sama seperti syarikat pengeluar alat ganti telefon membuat keuntungan. Namun, ia bukanlah ubat yang memberi keuntungan yang melampau-lampau. Syarikat-syarikat farmaseutikal ini tidak mendapat bantuan daripada kerajaan, dan mengeluarkan moda sendiri untuk mengkaji dan menyelidik berkenaan penghasilan vaksin.

Menurut doktor pediatrik di Blank Children's Hospital, Dr. Nanthan Boonstra, kebanyakan pengamal perubatan tidak mendapat keuntungan daripada vaksin. Kadang-kadang, sesetengah daripada mereka mendapati bahawa ia terlalu mahal untuk dibeli, disimpan dan divaksinkan, membuatkan mereka mencadangkan pesakit untuk pergi ke hospital kerajaan.

Vaksin bukan boleh sewenang-wenangnya dihasilkan. Di antara 10 hingga 15 tahun diperlukan dan pelbagai kajian dilakukan untuk vaksin baru melepasi 4 fasa ujian "keselamatan dan keberkesanan", sebelum ia diluluskan.

Vaksin yang akan digunakan terhadap kanak-kanak terlebih dahulu diuji pada orang dewasa, dan kemudian baru pada kanak-kanak. Formulasinya perlu melalui proses yang sama.

Data-data tersebut kemudian diteliti untuk memastikan vaksin tersebut melakukan seperti apa yang didakwa pengeluarnya, dan memastikan ianya selamat. Dan daripada situlah agensi seperti Pusat Kawalan dan Pencegahan Penyakit (CDC) dan lain-lain akan membuat keputusan sama ada perlu disyorkan atau tidak.

Menurut Dr. Halsey, tiada syarikat atau agensi yang akan melaburkan wang kepada vaksin yang menyebabkan masalah kesihatan yang lebih buruk daripada apa yang patut dicegahnya.

Seperti demam campak, sebanyak 100 hingga 150 kematian berlaku dalam kalangan kanak-kanak setiap tahun di Amerika Syarikat sahaja, sebelum vaksin varicella diperkenalkan pada tahun 1995. Hampir kesemua kanak-kanak tersebut mempunyai masalah sistem ketahanan badan. Terdapat pendapat daripada ibu bapa mengatakan pemakanan yang baik membantu kanak-kanak melawan jangkitan ini, namun 80% daripada kematian yang berlaku disebabkan demam campak melibatkan kanak-kanak yang sihat.


10 "Self-Made" Billionaire Paling Muda Tahun 2017

Jika 20 atau 30 tahun lepas, agak sukar untuk seseorang untuk menjadi billionaire, kerana teknologi belum betul-betul hebat. Jika dilihatkan kepada senarai 10 individu terkaya di dunia, 9 daripadanya berusia 50 tahun ke atas, kecuali Mark Zuckerberg.

Ini kerana teknologi yang pesat membangun membolehkan kita mencipta keuntungan hanya dari rumah. Dan semakin ramai individu bergelar billionaire pada usia yang sangat muda, disebabkan perubahan teknlogi masa kini.

iluminasi.com ingin berkongsi 10 billionaire termuda di dunia atas usaha sendiri.

Nathan Blecharczyk merupakan graduan Universiti Harvard dalam bidang Sains Komputer. Ketika masih belajar, beliau menjalankan bisnes yang mampu membayar yuran pengajiannya, namun, mengabaikan bisnes tersebut untuk fokus kepada pelajaran.

Selepas tamat pengajian, beliau bekerja sebagai pengurus produk di Microsoft. Joe Gebbia, teman sebilik Nathan merekrut beliau untuk menyertai syarikat Airbnd. Beliau merupakan Ketua Pegawai Teknologi (CTO) pertama bagi Airbnb dan bertanggungjawab menghasilkan laman sesawang syarikat tersebut.

Ketika berusia 32 tahun, Nathan bergelar seorang billionaire dan kini, kekayaan Nathan mencecah RM15.96 billion serta berada di kedudukan ke-474 manusia terkaya di dunia.

Cheng Wei adalah seorang warga China yang merupakan pengasas dan Ketua Pegawai Eksekutif (CEO) kepada syarikat Didi Chuxing. Syarikat ini merupakan sebuah syarikat pengangkutan yang menyediakan perkhidmatan seperti Uber dan Grab Car.

Sebelum menubuhkan syarikat ini, beliau bekerja selaa 8 tahun di Alibaba Group. Ketika berusia 29 tahun, Cheng mengasaskan syarikat Beijing Orange Technology Co Ltd dan kemudiannya melancarkan Didi Dache, aplikasi mendapatkan khidmat teksi.

Pada tahun 2015, syarikat Beijing Orange bergabung dengan Kuaidi Dache, dan akhirnya menjadi Didi Chuxing. Syarikat ini menguasai bahagian Uber di China pada tahun 2016.

Wang Yue juga berasal dari China, adalah Ketua Pegawai Eksekutif kepada syarikat Shanghai Kingnet Technology, sebuah syarikat menghasilkan permainan telefon bimbit.

Beliau sebelum itu bekerja sebagai eksekutif di syarikat 51.com, dan kemudiannya menjadi CEO Shanghai Kingnet pada tahun 2009 yang bertanggungjawab menaikkan nama syarikat itu.

Pada tahun 2009, Wang Yue membayar RM40,320 kepada pengasas Shanghai Kingnet dan memperoleh 62.5 saham syarikat. Beliau juga mempunyai saham dalam syarikat pembuat bahan kasut, Taiya Shoes sebanyak 22%.

Pada Disember 2015, ketika berusia 32 tahun, Wang Yue ditabalkan sebagai billionaire dengan kekayaan melebihi RM4.2 billion.

Ramai yang mengenali nama Dustin Moskovitz kerana Facebook. Beliau merupakan pengasas bersama Facebook bersama Mark Zuckerberg, Eduardo Saverin, Andrew McCollum and Chris Hughes.

Dustin merupakan Ketua Pegawai Teknologi Facebook yang pertama. Namun beliau telah meninggalkan Facebook pada tahun 2008 untuk menubuhkan syarikat Asana. Beliau kini masih memegang saham Facebook sebanyak 2.34%.

Dustin bergelar billionaire ketika berusia 31 tahun dan kekayaannya kini mencecah RM58.63 billion.

Theranos adalah sebuah syarikat ujian darah swasta yang bertapak di Palo Alto, California yang diasaskan oleh Elizabeth Holmes pada tahun 2003.

Elizabeth memohon kemasukan ke University Stanford dalam bidang kejuruteran kimia dan dianugerahkan Biasiswa Presiden. Beliau menggunakan elaun biasiswa tersebut untuk menjalankan projek penyelidikan di makmal bersama-sama calon Ph.D dan dekan di fakulti kejuruteraan universiti.

Di penghujung tahun pertama, Elizabeth bekerja di makmal di Genome Institute of Singapore, menyelidik penyakit "severe acute respiratory syndrome" (SARS), melalui koleksi sampel darah, menggunakan jarum suntikan. Dan pada tahun 2003, beliau mempatenkan "pelekat penghantar darah" yang pertama, dan berhenti daripada belajar di Universiti Stanford.

Beliau menggunakan wang yuran untuk modal memulakan syarikatnya. Elizabeth bergelar billionaire wanita termuda di Amerika Syarikat ketika berusia 31, dan kini kekayaannya bernilai RM18.9 billion.

Tak perlu diperkenalkan lagi siapa individu ini. Pernah menjadi billionaire termuda di dunia ketika berusia 22 tahun pada 2008, Mark Zuckerberg kini adalah individu ke-5 terkaya di dunia dengan kekayaan RM300 billion.

Sebelum mencipta Facebook, Mark telah menghasilkan perisian Facemash pada tahun 2003 ketika berada di tahun kedua di Universiti Harvard. Perisian itu membolehkan pengguna untuk memilih siapa yang lebih "hot" di antara gambar 2 wanita yang terpapar.

Perisian itu telah menyebabkan trafik internet di universiti itu kacau bilau, dan diketahui oleh kembar Winklevoss yang merekrut Mark untuk menghasilkan perisian HarvardConnection.

Namun, Mark menggunakan idea itu untuk menghasilkan Facebook, yang memperoleh pendapatan sebanyak RM116 billion pada tahun 2016. Ketika itu Mark dan Dustin sama-sama bergelar billionaire namun Mark diisytiharkan billionaire termuda disebabkan 8 hari lebih muda daripada Dustin.

Patrick Collison merupakan billionaire ke-4 termuda di dunia dan mendapat gelaran itu ketika berusia 27 tahun. Beliau merupakan pengasas dan Ketua Pegawai Eksekutif syarikat Stripe.

Syarikat Stripe ditubuhkan bersama adiknya, John Collison pada tahun 2010. Kekayaan Patrick menjadi RM4.62 billion selepas mendapat pelaburan RM630 juta daripada Capital G, iaitu bahagian pelaburan syarikat Alphabet yang juga syarikat induk Google.

Ketika berusia 8 tahun, Patrick mula mempelajari kursus komputer di University of Limerick, dan mula mempelajari pengaturcaraan komputer ketika berusia 10 tahun.

Beliau pernah menyertai Pameran Teknologi Dan Saintis Muda ke-40, mempertandingkan projek artificial intelligence beliau dan memenangi tempat kedua. Ketika berusia 16 tahun, beliau sekali lagi pertandingan itu dan telah memenangi tempat pertama. Beliau juga pernah menyambungkan pelajaran di Massachusetts Institute of Technology, namun tidak menghabiskan pelajaran.

Adakah anda salah seorang daripada pengguna Snapchat? Jika ya, anda harus mengenali siapa individu ini. Bobby Murphy adalah pengasas bersama aplikasi Snapchat yang semakin popular.

Beliau merupakan graduan dari Universiti Stanford, dan ketika belajar di universiti tersebut beliau mengenali Evan Spiegel, juga pengasas bersama Snapchat.

Selepas tamat pelajaran, Bobby memulakan satu projek yang diberi nama Future Freshman yang menawarkan khidmat nasihat kepada pelajar di sekolah menengah berkenaan permohonan ke kolej dan universiti. Namun projek itu gagal, dan ketika itulah Bobby direkrut oleh Evan, dan memulakan projek Snapchat mereka.

Bobby Murphy bergelar billionaire ketika berusia 26 tahun dan kini kekayannya mencecah RM12.6 billion, dengan gaji sebanyak RM1.05 juta sebulan.

John Collison merupakan adik kepada Patrick Collison yang berada di kedudukan ke-4 senarai ini. Beliau merupakan pengasas bersama Stripe, sebuah syarikat pembayaran dalam talian, yang diasaskan di San Fransisco, Amerika Syarikat.

Beliau mendahului abangnya sebagai individu dengan gelaran billionaire ke-2 termuda di dunia, ketika berusia 26 tahun. Kekayaannya dianggarkan sebanyak RM4.62 billion, sama dengan abangnya.

Evan Spiegel adalah billionaire termuda ketika ini yang juga merupakan suami kepada supermodel Miranda Kerr. Beliau merupakan orang yang bertanggungjawab merekrut Bobby Murphy dan seterusnya bersama-sama menghasilkan Snapchat, bersama Bobby Murphy pada September 2011.

Ketika berada di Universiti Standford, Evan telah mencadangkan Snapchat sebagai projek kelas. Namun cadangan itu dianggap sebagai tak masuk akal oleh rakan sekelasnya. Namun, pada tahun 2012, Evan telah berhenti belajar betul-betul sebelum menghabiskan ijazahnya, semata-mata untuk fokus kepada Snapchat.

Kini Evan Spiegel adalah Ketua Pegawai Eksekutif bagi Snap Inc, manakala Bobby Murphy adalah Ketua Pegawai Teknologi, dan mempunyai kakitangan seramai 1,859.


5 Cara Paling Aneh Haiwan Menyelamatkan Diri Daripada Bahaya

Kita semua tahu cicak akan memutuskan ekornya apabila rasa diancam. Sotong pula akan merembeskan dakwat bagi membolehkan dia lari. Manusia pula sama ada akan menjerit meminta tolong, melawan kembali atau mungkin juga pegun tidak bergerak ketika berdepan situasi yang membawa ancaman.

Mekanisma-mekanisma pertahanan diri ini dipunyai oleh setiap makhluk yang dicipta oleh Allah swt. sebagai pelindung kepada diri. Namun, dalam dunia haiwan wujud mekanisma-mekanisma unik yang kelihatan cukup ganjil dan menggerunkan bagi membolehkan haiwan menyelamatkan diri ketika terancam.

Berikut adalah 5 contoh pertahanan diri paling radikal yang mampu dilakukan oleh haiwan bagi menyelamatkan diri.

'Texas Horned Lizard' adalah seekor binatang yang menakutkan. Duduk dalam suasana kering dan berpasir, badannya saja mempunyai duri dan kuku tajam yang mampu menakutkan pemangsa. Namun jika berada dalam situasi terdesak , 'texas horned lizard' akan mengumpulkan darah dalam bahagian soket matanya, lalu dengan satu tembakan tepat, memancutkan darah tersebut pada pemangsa lalu menyelamatkan diri. Darah itu mampu terbang sejauh 5 kaki tetapi setiap kali digunakan, hampir 1/3 darah mengkarung itu digunakan. (Video)

Sejenis spesis katak yang dinamakan 'Trichobatrachus robustus' hanyalah sejenis katak yang pelik yang wujud di Cameroon. Badannya berbulu. Pernah tengok katak berbulu? Hahaha. Walaupun begitu, hanya dengan berbulu sahaja tidak cukup menggerunkan musuhnya. Jadi, apabila diserang dan berada dalam situasi menakutkan, katak ini akan mematahkan tulang pertama pada jari-jarinya untuk mencipta kuku kecemasan. Dengan mengetatkan otot pada jarinya sehingga patah, tulang yang pada awalnya berada dalam kulit akan terkeluar lalu menghasilkan kuku tajam. (Video)

Ada wujud satu spesis anai-anai bernama 'Neocapriterme taracua' di kawasan hutan French Guiana yang amat pelik. Mereka mempunyai sistem pertahanan yang cukup menakutkan dengan barisan askar berani mati. Askar berani mati ini terdiri daripada anai-anai tua yang kebolehannya untuk bekerja sudah terbatas, jadi anai-anai tua ini akan mengumpulkan toksik yang disimpan didalam badan mereka. Apabila koloni mereka diserang, anai-anai tua ini akan ditugaskan untuk meletupkan diri mereka lalu menyebarkan toksin supaya meracuni pemangsa.

Ada banyak spesis mentimun laut di lautan namun ada beberapa spesis mentimun laut yang mempunyai teknik rahsia menyelamatkan diri apabila diancam. Cuma jangan terkejut pula apa yang ditembaknya. Ketika berada dalam kecemasan, mentimun laut itu akan mengeluarkan organ dalamannya yang berupa seperti usus dengan tujuan untuk menakutkan atau menjerat pemangsanya. Jika ia bernasib baik, pemangsa akan melarikan diri namun jika cubaannya gagal, tak tahulah kami helah apa pula yang dia akan gunakan. (Video)

Rasanya haiwan ini terkenal dengan lakonan mati mereka, apatah lagi selalu dipaparkan dalam animasi kartun. Namun hakikatnya, itu semua bukan lakonan. Seekor opossum apabila diserang akan mengalami ketakutan yang akan menyebabkan mereka pengsan dan berada dalam keadaan koma selama beberapa jam.

Jika berlaku, mereka akan kelihatan seperti bangkai lalu tidak dipedulikan oleh pemangsa. Masalahnya, lakonan mereka ini cukup hebat. Badan mereka akan mula mengeluarkan sejenis gas busuk melalui punggung untuk membuktikan yang badan mereka sudah mati. Gas yang dilepaskan inilah yang membuatkan mereka terselamat kerana baunya dikatakan cukup untuk menghilangkan selera makan binatang lain.(Video)


Ini cara kerabat diraja British membelanjakan wang pembayar cukai sebanyak RM432 juta

Pembayar cukai di Britain membayar jutaan pound sterling setiap tahun untuk urusan rasmi kaum kerabat diraja negara itu. Selain harta peribadi dan pendapatan individu, permaisuri England juga menerima anugerah geran diraja daripada kerajaan setiap tahun untuk menjalankan urusan rasmi.

Menurut Laporan Tahunan Geran Diraja, pada tahun ini, ratu England menerima kenaikan bayaran pendapatan sebanyak 78% iaitu naik daripada £42.8 juta menjadi £76.1 juta.

Disebabkan bayaran geran ini merangkumi pembiayaan urusan rasmi, permaisuri tidak dikenakan sebarang cukai. Walau bagaimanapun, permaisuri Elizabeth secara sukarela membayar cukai sejak tahun 1992.

Walaupun begitu, pembayaran geran berdaulat ini dijangka akan meningkat naik dari tahun ke tahun kerana Istana Buckingham amat memerlukan kerja pembaikan yang serius. Ini disebabkan pendawaian elektrik, sistem perpaipan dan sistem unit pemanasannya sudah terlalu uzur dan memerlukan banyak kerja baik pulih.

Kenaikan jumlah geran ini banyak dihabiskan untuk membaik pulih bangunan istana. Setiap proses pengubahsuaian juga bukanlah seperti mengubahsuai kediaman golongan marhaen.

Lebih daripada seminggu diperlukan untuk melindungi dan memulihara koleksi seni diraja yang bersejarah dan juga barangan bersejarah lain di dalam bangunan yang mempunyai 775 bilik itu.

Kerja membaiki struktur siling yang rosak sahaja menelan belanja sekitar £1.3 juta manakala £1.2 juta lagi digunakan untuk menggantikan pintu yang telah rosak di Istana Windsor.

Dianggarkan modal keseluruhan yang diperlukan untuk merombak semula binaan istana dalam tempoh 10 tahun yang akan datang adalah sekitar £369 juta.

Sebahagian besar perbelanjaan kerabat diraja ini merupakan bayaran penyelenggaraan umum yang meliputi keseluruhan bidang tanah. Ini termasuklah kos membersihkan longkang, membaiki bumbung, menggantikan mentol dan membuang sampah.

Antara projek kecil lain di bawah kos ini adalah seperti menurap semula jalan di Istana Kensington dan membaik pulih pagar besi di Istana Windsor.

Pembayar cukai di Britain juga perlu menanggung kesemua kos perjalanan atas urusan rasmi mana-mana ahli kerabat diraja ini. Kebiasaannya, ahli keluarga yang lebih muda lebih gemar menggunakan helikopter dan pesawat peribadi apabila ingin ke sesuatu tempat.

Pada tahun 2014, keluarga diraja ini telah membeli sebuah helikopter mewah bernilai £8 juta yang boleh membawa sehingga 9 orang penumpang.

Walaupun Putera Charles, Putera Harry dan ahli keluarga yang lain suka menaiki kenderaan udara, namun Ratu Elizabeth dan Duke of Edinburgh lebih gemar menaiki kereta api sahaja. Kos perjalanan menaiki kereta api bagi keluarga diraja ini adalah sekitar £800,000 tahun lepas dan dijangka mencecah hingga £900,000 bagi tahun 2017.

Bila kita baca perbelanjaan ini rasa macam tak masuk akal kan. Tapi menurut salah seorang pegawai kerajaan, jumlah keseluruhan pembiayaan geran ini amat munasabah kerana ia hanyalah bersamaan kutipan cukai sebanyak £0.65 (RM3.69) sahaja daripada setiap rakyat.


10 Sekolah Menengah Paling Tua Di Malaysia

Pendidikan merupakan aset paling penting untuk mengubah nasib sesebuah masyarakat. Pada zaman dahulu, Malaya terketinggalan di belakang dek kerana tiada pendidikan. Sejak kurun ke-18, penjajah British mula membina institusi pendidikan di seluruh Malaya, Sabah dan Sarawak untuk anak-anak mereka.

Di sini iluminasi.com ingin berkongsi 10 sekolah tertua di Malaysia yang sehingga kini masih lagi beroperasi di negeri masing-masing.

Antara sekolah terawal yang ditubuhkan di Malaysia, Sultan Abdul Hamid College yang kini berusia 109 tahun adalah sekolah Inggeris pertama di Kedah. Sekolah berprestij ini pada asalnya merupakan bangunan kayu yang terletak di antara Mahkamah Tinggi Alor Setar dan Balai Nobat di Jalan Baru (sekarang Jalan Putra).

Sebelum dijadikan sekolah, bangunan kecil ini merupakan pejabat Ketua Menteri Kedah iaitu Wan Md Saman, individu yang bertanggungjawab memperbaiki sistem air di Alor Setar menerusi pembinaan terusan. Pada awalnya, sekolah ini hanya mampu menempatkan tidak lebih 50 orang pelajar

Antara bekas pelajar yang menjadi kebanggaan sekolah ini adalah Tunku Abdul Rahman (Perdana Menteri Pertama ), Tun Dr. Mahathir (Perdana Menteri Ke-4), Almarhum Tuanku Sultan Abdul Halim dan ramai lagi.

Malay College Kuala Kangsar (MCKK) yang kini berusia 112 tahun merupakan sekolah berasrama penuh pertama di Malaysia. Ditubuhkan pada 2 Januari 1905, sekolah ini awalnya dikenali sebagai Malay Residential School of Kuala Kangsar.

Sekolah ini adalah hasil buah fikiran R J Wilkinson, seorang pemeriksa sekolah untuk Federated Malay States (FMS). Dalam suratnya yang bertarikh 24 Februari 1904, beliau menulis tentang penubuhan sebuah sekolah demi pendidikan masyarakat Melayu dan mendidik mereka untuk kemasukan ke perkhidmatan awam kerajaan.

Antara bekas pelajar yang menjadi kebanggaan warga MCKK adalah Tun Razak (bekas Perdana Menteri), Dato' Seri Anwar Ibrahim (Bekas Timbalan Perdana Menteri) dan banyak lagi.

Kini dikenali sebagai SMK Convent Bukit Nanas, sekolah yang berusia 118 tahun ini diasakan oleh sekumpulan biarawati yang dikenali sebagai 'The Sisters of the Holy Infant Jesus'. Mereka adalah Mother St. Andre, St. Sabine dan Sr. Madeline dari Singapura dengan niat untuk memberikan pendidikan kepada kanak-kanak.

Pada 16 Disember 2008, Pos Malaysia telah menghadiahkan empat set premium stem peringatan sebagai saguhati untuk sekolah Premier yang berstatus tinggi dalam bidang akademik, sukan dan aktiviti kurikulum tambahan.

Kejayaan Raffles Institution di Singapura telah memberi sumber inspirasi kepada penubuhan Victoria Institution (VI) di Malaya pada 1893. Kini berusia 124 tahun, sekolah ini telah dibuka secara rasmi ketika penjajahan British pada Julai 1894 di Bukit Nanas, Kuala Lumpur.

Sekolah ini dinamakan bersempena dengan Queen Victoria di United Kingdom untuk memperingati ulang tahun kelahiran ke-50.

SMK St. Teresa adalah sekolah menengah perempuan di Kuching yang kini telah berusia 132 tahun. Reverend Father Jackson telah dijemput oleh Rajah Charles Brooke untuk menubuhan sebuah sekolah Katolik di daerah Kuching dan Kanowit.

Dia menamakan sekolah itu untuk mengenang seorang Carmerlite sister, St Teresa, yang dilahirkan di Sepanyol, dari keluarga hartawan dengan nilai moral yang tinggi. Namun, beliau memilih untuk melepaskan segala harta benda dan menjadi seorang biarawati.

St George's Girls' School kini telah berusia 133 tahun. Pada asalnya, sekolah ini bermula dengan kelas yang tidak formal oleh Mrs. Biggs, isteri kepada Reverend Biggs L.C. dari St George Colonial Church. Pada masa itu, kelas-kelas diadakan di rumah mereka yang dipanggil 'The Manse' yang terletak di Jalan Farquhar.

Kini dikenali sebagai SMK(P) St. George, sekolah ini merupakan sekolah menengah perempuan telah berpindah ke Jalan Macalister, Georgetown.

Convent Light Street School (CLSS) yang ditubuhkan sejak 165 tahun lalu, merupakan sekolah perempuan tertua di Pulau Pinang. Sekolah ini diasaskan oleh 3 orang biarawati dari Perancis di bawah dakwah Holy Infant Jesus Missions. Pada awalnya, sekolah ini terletak di Church Street hanyalah sebuah bangsal.

Pada 1859, CLSS dipindahkan ke Rumah Kerajaan dengan tujuh ekar tanah mengelilinginya. CLSS turut berfungsi sebagai rumah anak yatim, dan sekolah berasrama untuk keluarga hartawan termasuklah puteri-puteri kerajaan Siam.

St. Xavier's Institution yang kini telah berusia 165 tahun merupakan sekolah lelaki di Georgetown dan dinamakan sebagai mengenang Saint Francis Xavier, pengasas dakwah Kristian dan pengasas bersama Society of Jesus (Jesuit Order).

Walaupun ini merupakan sekolah lelaki, masih terdapat pelajar perempuan yang mendaftar, namun hanya terhad kepada tingkatan 6. Singkatan nama bagi sekolah ini adalah SXI di mana pelajarnya digelar Xaverians atau Lasallians.

Malacca High School merupakan sekolah kedua tertua di Malaysia yang kini telah berusia 191 tahun. Sekolah ini ditubuhkan pada 7 Disember 1826 selepas Melaka dijadikan sebagai tanah jajahan oleh koloni British selepas diserahkan oleh Belanda melalui Perjanjian Anglo-Dutch pada 1824.

Permulaan Malacca High School secara langsung terlibat dalam penutupan sekolah campuran Belanda-Melayu yang ditubuhkan oleh pendakwah Kristian ketika pemerintahan Belanda. Penutupannya adalah disebabkan penyerahan kuasa oleh Belanda kepada British.

Penang Free School yang kini telah berusia 201 tahun merupakan sekolah Inggeris tertua di Asia Tenggara dan sekolah pertama yang pernah direkodkan di Malaysia.

Sekolah ini telah diasaskan ketika penjajahan British oleh Rev. Sparke Hutchings, pengasas yang diiktiraf oleh sekolah berkenaan pada 21 Oktober 1816 di Pulau Pinang, Malaya. Antara petisyen awal Hutchings adalah untuk mewujudkan sekolah percuma terutamanya bagi anak-anak yatim dan kanak-kanak miskin.


Apartment Rahsia Di Tingkat 3 Eiffel Tower Yang Ramai Tak Tahu

Kota Paris digelar sebagai kota cinta yang menjadi tarikan pelancong dari seluruh dunia. Namun, tiada apa yang lebih menarik di Paris melainkan sebuah menara yang berdiri gah sejak 15 Mac 1889, iaitu Menara Eiffel. Ia mula dibina pada tahun 1887 dan siap dua tahun kemudian.

Ia menjadi antara lokasi mengambil gambar paling popular di dunia, yang dikunjungi oleh lebih 7 juta pelancong setiap tahun.

Dengan ketinggian puncak setinggi 324 meter, menara ini mempunyai 3 tingkat. Nama menara ini diperoleh daripada nama jurutera dan arkitek yang bertanggungjawab membina mercu tanda Paris ini, iaitu Gustave Eiffel.

Terdapat beberapa kemudahan di dalam menara ini termasuklah restoran, kedai cenderamata dan tandas awam. Pengunjung dapat menikmati panaroma seluruh bandar Paris daripada puncak tertinggi di kawasan ini.

Namun, ada satu perkara yang tidak diketahui oleh orang ramai. Terdapat sebuah slot rahsia yang dihasilkan oleh Gustave, iaitu sebuah apartment untuk dirinya.

Terletak di tingkat 3 Menara Eiffel, saiznya tidak begitu besar, namun sangat selesa dan sama sekali bertentangan dengan binaan menara besi yang kelihatan kaku itu. Ia dilengkapi dengan perabot seperti almari kayu dan piano, serta dihiasi dengan kertas dinding yang membuatkan suasananya sangat tenteram.

Berita mengenai apartment tersebut mengejutkan penduduk Paris, dan membuatkan masyarakat tempatan yang berada dan berkedudukan tinggi berasa cemburu. Dikatakan ramai yang cuba untuk menyewa apartment di menara yang pernah menjadi bangunan tertinggi di dunia selama 40 tahun itu, walaupun hanya satu malam.

Namun kesemua tawaran itu ditolak oleh Gustave yang lebih suka menggunakan ruang tersebut untuk menghiburkan tetamu berprestij seperti Thomas Edison, yang menghadiahkan Gustave mesin fonograf ciptaanya.

Bertentangan dengan apartment itu terdapat sebuah makmal yang dilengkapi dengan alatan ujikaji ketika itu.

Selepas berdekad lamanya apartment ini tidak dibenarkan akses kepada pengunjung, ia kini dibuka untuk dilawati dan ditonton.

Hampir kesemua barangan dan perabot yang ada adalah seperti yang digunakan oleh Gustave satu ketika dulu. Juga terdapat 2 patung yang dihasilkan khas dengan rupa Gustave Eiffel dan Thomas edisan, yang kelihatan pucat.

Jika anda mengunjungi menara ini, jangan lupa untuk singgah ke apartment ini untuk menyaksikannya sendiri.


Sejarah Penubuhan Google Dan Bagaimana Ia Menewaskan Yahoo

Kini, apa sahaja maklumat yang ingin diperoleh, boleh dikatakan hampir semua individu akan menggunakan enjin carian Google. Malah, perkataan "Google" kini seolah-olah menjadi pengganti kepada perkataan "search", sebagaimana "Maggi" menggantikan "mi segera" kerana ia terlalu berpengaruh. Namun, bukan satu kerja yang mudah untuk membuatkan sesuatu produk itu digunakan oleh seluruh penduduk dunia.

22 tahun lalu, enjin carian yang popular ketika itu antaranya adalah Altavista (dibeli oleh Yahoo pada 2003) dan Lycos. Enjin-enjin carian ini menggunakan kata kunci teks daripada pangkalan data untuk mencari hasil carian yang relevan. Dan hasil yang akan terpapar di senarai teratas adalah merupakan halaman yang mempunyai terma yang paling hampir dengan terma yang dicari.

Namun, ia tidaklah sebegitu efektif dan memberikan keputusan yang tidak tepat. Sebagai contoh, jika anda mencari "Microsoft", anda mungkin dapat melihat laman sesawang yang menjual barang-barang Microsoft berada di senarai lebih atas daripada laman utama korporat Microsoft itu sendiri. Ia adalah kerana laman sesawang itu mungkin memaparkan banyak produk Microsoft, membuatkan enjin carian berasa ia lebih relevan.

Pada tahun 1997, pencarian laman web dipermudahkan, dengan penciptaan Google (dahulu dikenali sebagai BackRub) yang memberikan carian yang lebih relevan berbanding web-web lain ketika itu.

Google bermula bukanlah bertujuan untuk menjadi enjin carian, dan juga bukan satu produk komersial. Ia adalah hasil daripada penyelidikan pelajar Ijazah Universiti Stanford, Larry Page.

Berasal dari keluarga yang celik komputer, bapa Larry merupakan seorang saintis komputer. Selepas tamat belajar di Universiti Michigan, Larry menyambungkan pelajaran di Universiti Stanford ketika berusia 22 tahun.

Beliau ketika itu tidak tahu untuk menulis apa dalam disertasinya namun tertarik dengan implikasi matematik World Wide Web dan disokong oleh penasihat pelajar, Terry Winograd.

LArry kemudiannya fokus kepada masalah pencarian laman web yang mana mempunyai hubungan dengan halaman yang diberikan. Larry menyedari jumlah dan sifat "backlink" itu memainkan peranan penting serta maklumat yang sangat berharga buat sesebuah laman itu.

Larry seterusnya merekrut seorang pelajar PhD di Stanford, Sergrey Brin menyertai kajian projek tersebut. Setelah berbincang, mereka menggelarkan "BackRub" sebagai nama projek tersebut.

Mereka berdua kemudiannya menulis kertas kajian bertajuk "The Anatomy of a Large-Scale Hypertextual Web Search Engine", yang menjadi dokumen saintifik yang paling banyak dimuat turun dalam sejarah internet ketika itu.

BackRub menggunakan perisian "Spider", bertujuan mencari dan mengumpulkan data serta menganalisa HTML, lalu menghasilkan pangkalan data pautan. Untuk memudahkan pemahaman, Spider menghasilkan data yang saling berkait. Walaupun proses ini memerlukan sumber CPU dan jalur lebar yang lebih tinggi, namun ia memberikan anggaran kaitan halaman dengan lebih tepat dan cepat.

Larry kemudiannya membina laman sesawang PageRank, bertujuan menukarkan data yang dikumpul oleh BackRub. PageRank berfungsi dengan memberi nilai angka kepada setiap halaman, berdasarkan jumlah pautan yang ada dan berapa kali halaman itu dihubungkan.

Pada Ogos 1996, PageRank mula digunakan oleh pelajar di Universiti Stanford dan pada hujung tahun yang sama, BackRub menerima 10,000 cari setiap hari.

BackRub menjadi semakin popular di Stanford dan orang awam. Selepas berbincang, Larry dan Sergrey bersetuju menukarkan nama BackRub kepada googol, yang kemudiannya menjadi Google. Kerana terlalu popular, jalur lebar yang digunakan Google telah menyebabkan gangguan pada internet di Stanford, namun pengguna tidak mengendahkannya.

Pejabat pertama Google selepas berpindah dari bilik Larry di Stanford

Google semakin berkembang dan menarik perhatian ramai, termasuklah pelabur-pelabur di Silicon Valley. Pengasas bersama syarikat Sun, Andy Bechtolsheim telah menulis cek sebanyak USD100,000 kepada Google. Wang ini akan digunakan untuk memindahkan "makmal" Google daripada bilik Larry di Stanford, kepada rumah di luar kampus.

Namun mereka belum boleh menggunakan wang itu kerana ketika itu Google hanyalah sebuah projek yang dilancarkan di pejabat di makmal sains dan beroperasi dari bilik Larry di Stanford. Dan pada 4 September 1998, Google telah didaftarkan. Daripada berpangkalan di bilik asrama, Google berpindah ke sebuah garaj di pinggir bandar Menlo Park, California.

Ketika Google masih di Stanford, Larry dan Sergrey akan merayu kepada jabatan-jabatan lain untuk mendapatkan komponen komputer. Mereka juga akan mengambil komputer dan cakera keras (hard drives) yang rosak di sekitar kampus.

Sergrey kemudiannya membina perisian yang memperbaiki cakera tersebut dan boleh digunakan semula, untuk menjadi pangkalan data PageRank yang sentiasa bertambah.

Namun selepas keluar dari Stanford, mereka tidak boleh lagi merayu seperti dahulu, namun Google masih berjimat. Google menggunakan Linux yang dipasang pada rak server buatan sendiri. Rak-rak itu kelihatan seperti sarang tikus dengan kabel yang bersilang dan komponen lain bertaburan. Ia merupakan usaha berjimat-cermat.

Dengan kepakaran pada kedua-dua genius ini, Google semakin pesat membangun dan mula mencabar Yahoo. Menjelang Februari 1999, sebanyak 500,000 carian dikendalikan oleh Google setiap hari seterusnya menarik lebih ramai pelabur, dan menerima USD25 juta sebagai pelaburan baru.

Pada 26 Jun 2000, 2 pengumuman besar telah dibuat oleh Google. Pertama, Google telah menjadi enjin carian terbesar di dunia dari segi indeks halaman mengalahkan pesaing ketika itu iaitu Lycos dan HotBot. Semakin lama "spider" Google berlegar di internet mencari data, indeks dan data di PageRank semakin bertambah, dan memberikan Google hasil carian yang lebih baik.

Ia sekaligus menjadikan Google semakin hebat setiap hari, dan tak lapuk dek zaman.

Pengumuman kedua adalah, portal utama yang pertama beralih daripada enjin carian sendiri kepada enjin cari Google, adalah Yahoo. Ia seperti tanda menyerah kalah oleh Gooogle.

Yahoo telah dikompromi, kerana tak mampu untuk bersaing dengan Google yang memberikan hasil carian yang sangat hebat. Yahoo risau pengguna akan menyedari kehebatan Google, dan beralih kepada Google.com.

Setelah 2 tahun beroperasi secara rasmi, Google telah mengalahkan Yahoo dalam gelanggangnya sendiri. Ia disebabkan sistem yang digunakan Yahoo tidak mengikut peredaran zaman, manakala sistem Google semakin "power" mengikut arus masa.

Kini, Google menjadi satu fenomena yang digunakan oleh manusia di seluruh dunia. Ia mempunyai 60,000 pekerja di 50 buah negara, dan menghasilkan beratus-ratus produk yang digunakan oleh berbilion manusia. Semua pesaing kecundang begitu sahaja disebabkan kehebatan Larry Page dan Sergrey Brin.


Kelebihan seorang Hafiz al-Quran di dunia dan akhirat

Hafiz merupakan sebuah gelaran yang diberikan kepada seorang penghafaz al-Quran. Mereka merupakan insan yang telah mengorbankan banyak masa dan tenaga untuk menjaga ayat suci al-Quran di dalam dada mereka.

Mengahafal al-quran merupakan satu perbuatan di mana seorang hamba-Nya ingin mendapatkan keredhaan Allah SWT dan mengharapkan ganjaran pahala di dunia dan di akhirat. Justeru, Allah SWT telah menjanjikan ganjaran yang cukup besar kepada mereka semua tidak kiralah di dunia mahupun di akhirat. Antara kelebihan seorang penghafal al-Quran di dunia adalah :

Seseorang yang lebih banyak hafalannya lebih diutamakan untuk dijadikan sebagai pemimpin ataupun imam solat. Hal ini bertepatan dengan sebuah hadith yang diriwayatkan oleh Abu Sa’id al Khudriy ra, Beliau mengatakan,

Rasulullah SAW bersabda, “Jika kalian berjumlah tiga orang (dan hendak mengerjakan solat berjamaah) makan hendaklah salah seorang dari kalian yang paling banyak hafalannya menjadi imam”

Orang yang menghafal al-Quran merupakan seorang yang lebih dekat dengan Allah SWT. Hal ini demikian kerana ayat-ayat suci al-Quran tersimpan di dalam dada mereka dan mereka berusaha untuk mengekalkannya dengan baik. Para penghafal al-Quran akan sentiasa "murojaah" atau mengulang bacaan al-Quran mereka dengan tujuan untuk menjaga hafalan mereka. Oleh hal yang demikian, hati mereka akan sentiasa mrngingati Allah SWT, dan sesungguhnya hati yang sentiasa mengingati Allah SWT akan mendapatkan ketenangan seperti yang telah dinyatakan di dalam surah Al-Ra'd, ayat ke 28 yang berbunyi :

{الَّذِينَ آمَنُوا وَتَطْمَئِنُّ قُلُوبُهُمْ بِذِكْرِ اللَّهِ أَلا بِذِكْرِ اللَّهِ تَطْمَئِنُّ الْقُلُوبُ}

“Orang-orang yang beriman dan hati mereka menjadi tenteram dengan berzikir (mengingat) Allah. Ingatlah, hanya dengan mengingat Allah hati menjadi tenteram”

Daripada Anas r.a., Rasulullah s.a.w. bersabda yang bermaksud: “Sesungguhnya Allah itu mempunyai keluarga yang terdiri daripada manusia.”

Baginda menjawab: “Iaitu ahli Al-Quran (orang yang membaca atau menghafal al-Quran dan mengamalkan isinya). merekalah keluarga Allah dan orang yang istimewa bagi Allah.” (Riwayat lbn Majah)

Mafhum sabda Rasulullah s.a.w.: “Sesiapa membaca al-Quran dan menghafalnya, maka Allah akan memasukkannya ke dalam syurga dan memberikannya hak syafaat untuk 10 orang anggota keluarganya yang mereka semuanya telah ditetapkan untuk masuk neraka.” (Riwayat al-Tirmizi dan al-Nasa’i)

Daripada Aisyah r.ha., Rasulullah s.a.w. bersabda, mafhumnya: “jumlah tingkatan—tingkatan syurga sama dengan jumlah ayat-ayat al-Quran. Maka tingkatan syurga yang dimasuki oleh penghafal al-Quran ialah tingkat yang paling atas, tidak ada tingkat lagi sesudah itu.” (Riwayat al-Baihaqi dan al-Hakim)

Banyak lagi kelebihan untuk seseorang yang mengahafal al-Quran yang tidak disertakan di sini. sesungguhnhya mereka merupakan insan-insan yang telah banyak berkorban untuk memperjuangkan agama Islam. Oleh hal yang demikian, ibu bapa dan kita sendiri seharusnya berhasrat untuk menjadi seorang hafiz dan mendidik anak-anak mereka dengan baik agar kita berjaya di dunia dan akhirat.


5 gaya kehidupan Barron Trump, anak lelaki Donald Trump

Dari dulu kita sering dengar kisah keluarga Donald Trump terutama sekali berkaitan isterinya, Melania mahupun anak-anaknya iaitu Ivanka, Don Jr. dan Eric.

Tapi ada seorang lagi anak Trump yang amat jarang dan mungkin tidak pernah kita kenali - Barron Trump. Disebabkan usianya yang masih muda, Barron sering disembunyikan daripada media dan perhatian orang awam.

Tidak kisahlah jika anda membenci atau menyukai ayahnya, Barron masih merupakan seorang anak Presiden Amerika Syarikat yang juga seorang jutawan. Tapi pernahkah anda terfikir bagaimanakah cara kehidupan anak kecil berusia 12 tahun ini dengan kepopularitian seluruh kaum kerabatnya serta kekayaan yang dimiliki?

Barron mempunyai banyak darah Eropah mengalir dalam tubuhnya. Ayahnya mempunyai keturunan Jerman dan Scotland manakala ibunya pula berasal dari Slovenia. Seawal usia tiga tahun, Melania memberitahu yang Barron sudah boleh bercakap bahasa Inggeris, bahasa Slovenia dan juga Perancis.

Sebelum ini, Melania mempunyai pelbagai produk penjagaan kulit keluaran sendiri. Salah satunya merupakan pelembap mengandungi kaviar yang kebiasaannya disapu ke seluruh badan Barron selepas mandi. Seperti yang kita sedia maklum, kaviar merupakan salah satu bahan masakan termahal di dunia. Tapi bagi keluarga Trump, ia tidak menjadi satu masalah. Boleh guna kaviar sekadar buat sapuan di badan sahaja.

Dari awal lagi Melania menjelaskan bahawa Barron tidak begitu suka memakai track suit atau sweat pants walaupun dalam keadaan santai. Apa yang memeranjatkan, Barron gemar memilih untuk memakai sut setiap hari. Barron sentiasa kelihatan segak ke mana-mana sahaja dia pergi dengan dandanan rambut yang disikat rapi dan baju yang bergaya.

Disebabkan jarak perbezaan usia antara Barron dengan abang dan kakaknya yang amat jauh, boleh dikatakan Barron membesar sendirian. Walaupun mempunyai ramai sahabat yang boleh bermain bersama-sama, namun Barron lebih gemar bermain seorang diri. Barron suka membina pelbagai struktur binaan dengan blok-blok Legonya. Selain itu, semasa kecil, Barron kerap melukis dan mewarna dinding biliknya kerana dibenarkan oleh kedua-dua ibu bapanya.

Ada kanak-kanak yang berkongsi bilik dan ada juga yang mempunyai bilik sendiri. Bagi yang lebih bernasib baik, mereka mempunyai bilik untuk bermain berasingan. Namun, bagi anak jutawan terkemuka ini, dia bukan sekadar mempunyai satu atau dua buah bilik, malah memiliki satu aras dalam bangunan Menara Trump itu seorang diri. Aras itu bukan sahaja menempatkan bilik tidur Barron, ia juga mempunyai ruang tamu tersendiri.

Menurut ibunya, perangai dan sikap Barron amat mirip dengan Donald. Harap dia mengikut perangai ayah yang baik-baik saja.


Terence Tao - Tuan Punya Minda IQ Paling Tinggi Di Dunia

Lahir pada 17 Julai 1975, Terence Tao adalah seorang lelaki berbangsa Cina berasal dari Australia yang kini menetap di Amerika Syarikat.

Latar belakang Terence memang cukup menakjubkan. Bapanya, Billy Tao adalah seorang doktor kanak-kanak yang lahir di Shanghai dan menamatkan pengajian dalam bidang perubatan di Universiti Hong Kong pada tahun 1969.

Ibu Terence, seorang wanita bernama Grace Leung Wai Lan berasal dari Hong Kong. Seorang pelajar dalam jurusan fizik dan matematik yang cemerlang dalam pendidikannya. Billy dan Grace bertemu di Universiti of Hong Kong semasa belajar, mendirikan rumah tangga sebelum berhijrah ke Australia.

Terence mempunyai 3 orang adik beradik termasuk beliau. Nigel Tao adalah sebahagian daripada pakar di Google Australia dan Trevor Tao pula adalah pemain catur bertaraf International Masters. Mempunyai dua ijazah dalam bidang matematik dan muzik serta diiktiraf sebagai seorang yang mempunyai sindrom 'autistic savant.'

Dengan latar belakang keluarga sedemikian, jelas benarlah betapa berat pendidikan dititik beratkan dalam keluarga Terence. Jadi tidak menghairankan yang kesemua anak Billy Tao dan Grace cukup cemerlang dalam bidang yang memerlukan kemahiran berfikir.

Terence memulakan sekolah tinggi (sekolah menengah pada kita) pada usia 7 tahun dan melangkah ke universiti pada usia 9 tahun. Pada usia 9 tahun, Terence menduduki peperiksaan SAT dan mendapat markah 760 dalam bidang matematik, satu pencapaian yang membanggakan bagi kanak-kanak.

Terence bertanding dalam sebagai peserta paling muda dalam pertandingan Olimpiad Matematik Antarabangsa ketika berusia 10 tahun. Berjaya memenangi pingat gangsa pada percubaan pertama dan perak pada kali kedua, Terence akhirnya berjaya memenangi pingat emas pada percubaan ketiganya sewaktu berusia 13 tahun, yang menjadikan dia peserta paling muda memenangi kesemua pingat dalam Olimpiad tersebut.

Terence memasuki Research Science Institute pada usia 14 dan menerbitkan tulisan pertamanya sebagai pembantu penyelidik setahun kemudian. Dia menamatkan pengajian dalam peringkat Sarjana dari Flinders University pada usia 16 tahun, kemudian ditawarkan biasiswa berprestij Fulbright untuk melanjutkan pengajian dalam peringkat Doktor Falsafah di Princeton University.

Di bawah bimbingan Dr.Elias M.Stein, pakar matematik terkenal Belgium yang berkemahiran tinggi dalam bidang analisa harmonik. Berkat bimbingan Dr.Stein, Terence bergelar Doktor Falsafah pada usia 21 tahun dan kemudian berkhidmat sebagai Professor Kanan di University of California, Los Angeles atau UCLA. Dengan perlantikan tersebut, Terence diiktiraf oleh UCLA sebagai Professor termuda sehingga sekarang yang berkhidmat di situ.

Di ruang pejabatnya, tertampal potongan sebuah artikel surat khabar bertahuk "TINY TERENCE,7,IS HIGH SCHOOL WHIZ" - artikel itu diterbitkan selepas Terence masuk ke sekolah tinggi pada usia 7 tahun. Oleh kerana belajar dengan pelajar lain yang lebih tua berbanding dia, dia terpaksa melutut di atas kerusi bagi membolehkan dia menggunakan meja, yang dia kongsi dengan seorang pelajar berusia 2 kali ganda beliau.

Cikgu Terence sendiri mengakui dia langsung tidak perlu mengajar Terence apa-apa, kerana Terence selalunya sudah pun 2 bab di depan kelasnya. Terence juga mengajar dirinya sendiri membaca pada usia 2 tahun. Setakat ini, pencapaian beliau paling besar adalah memenangi anugerah Fields Medal yang setaraf dengan anugerah Nobel dan juga menjadi calon MacArthur genius grant rebutan ramai cendekiawan dunia, yang membolehkan dia mendapat bantuan kewangan mencukupi bagi penyelidikan.

Terence bukanlah seorang yang dramatik. Salah seorang pelajarnya berkata, jika Hollywood ingin membuat filem tentang kisah hidup Terence, sudah pastilah filem itu hambar. Terence menjalani hidup yang normal. Kehidupannya dari kecil hingga besar merupakan kehidupan yang cukup bahagia pengalamannya. Terence tidak pernah menimbulkan masalah atau kontroversi di tempat kerja.

Kini, Terence masih lagi mengajar di UCLA sebagai salah seorang Professor Mathematics Department. Dia juga terlibat dengan penerbitan jurnal matematik sebagai editor. Terence kini telahpun mempunyai keluarga sendiri selepas berkahwin dengan seorang wanita bernama Laura. Mereka mendapat dua cahaya mata, seorang anak lelaki bernama William dan seorang anak perempuan bernama Maddy.

Di masa lapangnya ketika ini, tumpuannya lebih terarah kepada penulisan. Terence gemar menulis penulisan berbentuk fantasi. Selain itu, dia juga mula belajar lakonan improv yang memerlukan dia memberikan reaksi dengan spontan. Terence juga mengakui, dirinya seorang die hard fan permainan video Minecraft.

Sebelum mengakhiri artikel ini, setakat yang diketahui, apabila diukur niilai IQ Terence, julatnya berada dalam lingkungan 225 ke 230. Walaupun perkara ini tidak rasmi kerana kesahihan ujian itu boleh diragui, jika benar; ini menjadikan Terence Tao memiliki kemampuan IQ pada julat paling tinggi dalam dunia.


Gadis pelarian ini menjadi supermodel berhijab pertama di dunia

Memang ramai model Muslimah berhijab di seluruh dunia tetapi seorang gadis bernama Halima Aden dilaporkan merupakan supermodel dunia pertama yang memakai hijab di bawah agensi model berprestij iaitu IMG.

Beliau juga merupakan wanita pertama yang memasuki pertandingan ratu cantik Miss Minnesota Amerika Syarikat dan memperagakan burkini dan hijab di atas pentas.

Remaja berdarah Somalia-Amerika ini juga pernah berjalan di atas pentas peragaan mewakili jenama terkemuka Max Mara, Alberta Ferretti dan juga menjadi model bagi pertunjukan fesyen Yeezy selebriti popular Kanye West.

Menyentuh mengenai hijab, Halima berkata ia merupakan suatu pilihan. Namun, Halima sendiri memilih untuk mengenakan tudung dan meminta ibunya membelikannya beberapa helai tudung. Halima ingin menjadi seperti ibunya dan juga mahu menyanjungi agama Islam.

Halima dilahirkan di sebuah kem pelarian di Kenya namun berpindah ke Amerika Syarikat ketika berusia 7 tahun dan menetap di Minnesota.

Beliau pernah menghiasi muka depan majalah Allure edisi Julai baru-baru ini. Menurut Michelle Lee, ketua sidang pengarang majalah itu, Halima sangat sesuai menjadi wajah yang mewakili remaja Amerika. Selain Allure, kisah Halima juga pernah direncanakan dalam majalah Glamour dan Vogue.

Halima Aden kini telah menjadi model pilihan bagi jenama-jenama yang menghasilkan tudung di negara itu setelah dunia fesyen mengiktiraf potensi pasaran hijab.

Walaupun dibesarkan di Amerika Syarikat, Halima tidak pernah melupakan asal-usulnya. Selain mengenakan tudung, beliau masih suka memakai baati iaitu pakaian tradisional labuh dari Somalia selain menggemari makanan Somali seperti canjeero.

Halima masih muda namun mempunyai harapan dan cita-cita yang amat besar. Selain mahu melihat negara kesayangannya dibangunkan semula, beliau mahu menunjukkan kepada orang ramai bahawa mereka tidak perlu menjadi terlalu stereotaip terhadap orang Islam.

Selain itu, Halima juga berpesan kepada gadis-gadis Muslimah yang lain bahawa setiap orang perlu mempunyai jati diri yang kuat. Jika anda ingin melakukan sesuatu yang tidak dilakukan oleh orang Islam lain, pastikan anda melakukannya dengan niat dan cara yang betul.